San Lucas 3 KEKNT - Yo̱ oꞌlaju chihab roquic chokꞌ - Bible Search\nLaj Juan laj Cubsihom Haꞌ quixye resil lix cꞌulunic li Jesucristo\n1Yo̱ oꞌlaju chihab roquic chokꞌ acuabej laj Tiberio César, nak cua̱nk laj Poncio Pilato chi takla̱nc saꞌ li tenamit Judea. Laj Herodes aꞌan cua̱nk chi takla̱nc saꞌ li tenamit Galilea. Ut laj Felipe li ri̱tzꞌin cua̱nk chi takla̱nc saꞌ li tenamit Iturea ut saꞌ li naꞌajej Traconite, ut laj Lisanias cua̱nk chi takla̱nc saꞌ li tenamit Abilinia. 2Ut cuanqueb chokꞌ xbe̱nil aj tij laj Anás ut laj Caifás. Saꞌ eb li cutan aꞌan laj Juan li ralal laj Zacarías quia̱tina̱c xban li Dios nak cuan chak saꞌ li chaki chꞌochꞌ. 3Laj Juan co̱ saꞌ li naꞌajej cuan cuiꞌ li nimaꞌ Jordán ut qui-oc chixchꞌolobanquil lix ya̱lal chiruheb li tenamit li cuanqueb aran. Quixye reheb nak tento teꞌyotꞌekꞌ xchꞌo̱l teꞌxjal xcꞌaꞌux ut teꞌxcꞌul li cubi haꞌ re nak li Dios tixcuy tixsach lix ma̱queb. 4Li profeta Isaías quia̱tinac chirix laj Juan nak quixye chi joꞌcaꞌin:\nAꞌan ta̱chꞌoloba̱nk xya̱lal chi cau xya̱b xcux saꞌ li chaki chꞌochꞌ ut tixye: Yi̱bomak le̱ yuꞌam ut yoꞌon cua̱nkex chixcꞌulbal li Ka̱cuaꞌ joꞌ nak nequeꞌxyi̱b li be re xcꞌulbal junak nim xcuanquil.\n5Teꞌtꞌanekꞌ li tzu̱l ut eb li cocꞌ bol ut teꞌbutꞌekꞌ eb li takꞌa ruheb. Ta̱ti̱cobresi̱k li be re nak ti̱c ru ta̱cana̱k.\n6Ut chixjunileb li cuanqueb saꞌ ruchichꞌochꞌ teꞌril ru laj Colonel li xtakla chak li Dios. (Isa. 40:3-5)\n7Quiril nak nabaleb li yo̱queb chi cuulac yal re ta̱cubsi̱k xhaꞌeb. Joꞌcan nak quixye reheb: —La̱ex chanchanex li ral li cꞌambolay. ¿Ani xyehoc e̱re nak ta̱ru̱k te̱col e̱rib chiru lix joskꞌil li Dios li ta̱cha̱lk saꞌ e̱be̱n? 8Cheba̱nuhak ban li us re nak ta̱cꞌutu̱nk nak xyotꞌeꞌ e̱chꞌo̱l ut xejal e̱cꞌaꞌux. Chanchanakex li cheꞌ cha̱bil li ru naxqꞌue. Me̱cꞌoxla nak incꞌaꞌ te̱cꞌul xjoskꞌil li Dios yal xban nak la̱ex li ralal xcꞌajol laj Abraham. La̱in tinye e̱re nak li Dios ta̱ru̱k tixyoꞌobtesi li pec aꞌin chokꞌ ralal xcꞌajol laj Abraham. 9Qꞌuehomak retal xban nak cha̱lc re li rakba a̱tin saꞌ e̱be̱n joꞌ nak ac cauresinbil li ma̱l re xyocꞌbal lix xeꞌ li cheꞌ. Ut chixjunil li cheꞌ incꞌaꞌ cha̱bil li ru naxqꞌue, nayocꞌman ut naqꞌueman saꞌ xam, chan laj Juan. 10Ut eb li tenamit yo̱queb chixpatzꞌbal re: —¿Cꞌaꞌru tento takaba̱nu re nak incꞌaꞌ ta̱rakekꞌ a̱tin saꞌ kabe̱n? chanqueb. 11Quichakꞌoc laj Juan ut quixye reheb: —Li ani cuan cuibak sumal rakꞌ chixqꞌuehak jun sumalak re li ma̱cꞌaꞌ re. Ut li ani cuan xtzacae̱mk, chixqꞌuehak re li ma̱cꞌaꞌ re, chan. 12Cuanqueb ajcuiꞌ aj titzꞌol toj queꞌchal re teꞌcubsi̱k xhaꞌ xban laj Juan ut queꞌxye re: —¿Cꞌaꞌru takaba̱nu la̱o? chanqueb. 13Ut aꞌan quixye reheb: —Me̱patzꞌ xbe̱n li toj li ac yebil reheb nak teꞌxqꞌue, chan. 14Ut cuanqueb ajcuiꞌ soldado queꞌpatzꞌoc ut queꞌxye re: —Ut la̱o, ¿cꞌaꞌru takaba̱nu? chanqueb. Quixye reheb: —Ma̱ ani te̱makꞌ cꞌaꞌru re ut ma̱ ani te̱kꞌaba chi ma̱cꞌaꞌ rajbal. Chicꞌojla̱k ban e̱chꞌo̱l riqꞌuin li joꞌ qꞌuial nequextojeꞌ cuiꞌ, chan. 15Chixjunileb li tenamit yo̱queb chixcꞌoxlanquil ut queꞌxye saꞌ xchꞌo̱leb: —¿Ma ma̱cuaꞌ ta cuiꞌ aꞌan li Cristo, laj Colonel li yo̱co chiroybeninquil? chanqueb. 16Laj Juan quichakꞌoc ut quixye reheb chixjunileb: —Ya̱l nak la̱in nincubsin haꞌ riqꞌuin haꞌ. Abanan cha̱lc re li kꞌaxal nim xcuanquil. Xban nak kꞌaxal nim xcuanquil chicuu la̱in, moco incꞌulub ta nak tinhit xcꞌa̱mal lix xa̱b. Aꞌan tixcubsi e̱haꞌ riqꞌuin li Santil Musikꞌej ut riqꞌuin xam. 17Aꞌan chanchan jun aj acuinel ac cuan chak xcꞌanjeleba̱l saꞌ rukꞌ. Ta̱rapu chi us li ru li trigo ut tixxoc lix trigo saꞌ lix cꞌu̱leba̱l ut li rix tixcꞌat saꞌ li xam. Joꞌcan ajcuiꞌ nak li Dios ta̱risiheb li incꞌaꞌ nequeꞌpa̱ban saꞌ xya̱nkeb li ralal xcꞌajol ut tixtaklaheb saꞌ li xam li incꞌaꞌ nachup. Li ralal xcꞌajol ta̱cua̱nk xyuꞌameb chi junelic, chan laj Juan. 18Joꞌcan nak yo̱ chixchꞌolobanquil xnaꞌlebeb li tenamit. Naxsicꞌ chanru nak naxchꞌolob chi tzꞌakal li cha̱bil esilal chiruheb. 19Ut laj Herodes, li nataklan saꞌ li tenamit Galilea, quikꞌuseꞌ chi cau xban laj Juan xban nak quixcꞌam chokꞌ rixakil lix Herodías, li rixakil laj Felipe li ri̱tzꞌin. Ut quikꞌuseꞌ ajcuiꞌ riqꞌuin chixjunil li ma̱usilal naxba̱nu. 20Ut kꞌaxal cuiꞌchic numtajenak li ma̱usilal quixba̱nu nak quixqꞌue saꞌ tzꞌalam laj Juan.\nQuicubsi̱c xhaꞌ li Jesús xban laj Juan laj Cubsihom Haꞌ\n21Saꞌ jun li cutan nak toj ma̱jiꞌ quiqꞌueheꞌ saꞌ tzꞌalam laj Juan, yo̱ chixcubsinquil xhaꞌeb nabal li tenamit, ut quixcubsi ajcuiꞌ xhaꞌ li Jesús. Ut nak yo̱ chi tijoc li Jesús, quiril nak quiteli li choxa chiru. 22Li Santil Musikꞌej chanchan jun li paloma nak yo̱ chak chi cubec saꞌ xbe̱n li Jesús ut qui-abi̱c xya̱b xcux li Dios toj saꞌ choxa nak quixye: —La̱at li cualal raro̱cat inban. Nasahoꞌ inchꞌo̱l a̱cuiqꞌuin, chan.\nAꞌan eb aꞌin lix xeꞌto̱nil yucuaꞌ li Jesús\n23Ac cuan tana laje̱b xcaꞌcꞌa̱l (30) chihab re li Jesús nak quixtiquib lix cꞌanjel. Chiruheb chixjunileb, li Jesús aꞌan ralal laj José, li ralal laj Elí. 24Ut laj Elí, aꞌan li ralal laj Matat. Laj Matat, aꞌan li ralal laj Leví. Ut laj Leví, aꞌan li ralal laj Melqui. Ut laj Melqui, aꞌan li ralal laj Jana. Ut laj Jana, aꞌan li ralal laj José. 25Laj José, aꞌan li ralal laj Matatías. Ut laj Matatías, aꞌan li ralal laj Amós. Ut laj Amós, aꞌan li ralal laj Nahum. Ut laj Nahum, aꞌan li ralal laj Esli. Ut laj Esli, aꞌan li ralal laj Nagai. 26Ut laj Nagai, aꞌan li ralal laj Maat. Ut laj Maat, aꞌan li ralal laj Matatías. Ut laj Matatías, aꞌan li ralal laj Simei. Ut laj Simei, aꞌan li ralal laj José. Ut laj José, aꞌan li ralal laj Judá. 27Laj Judá, aꞌan li ralal laj Joana. Ut laj Joana, aꞌan li ralal laj Resa. Ut laj Resa, aꞌan li ralal laj Zorobabel. Ut laj Zorobabel, aꞌan li ralal laj Salatiel. Ut laj Salatiel, aꞌan li ralal laj Neri. 28Ut laj Neri, aꞌan li ralal laj Melqui. Ut laj Melqui, aꞌan li ralal laj Adi. Ut laj Adi, aꞌan li ralal laj Cosam. Ut laj Cosam, aꞌan li ralal laj Elmodam. Ut laj Elmodam, aꞌan li ralal laj Er. 29Ut laj Er, aꞌan li ralal laj Josué. Ut laj Josué, aꞌan li ralal laj Eliezer. Ut laj Eliezer, aꞌan li ralal laj Jorim. Ut laj Jorim, aꞌan li ralal laj Matat. 30Ut laj Matat, aꞌan li ralal laj Leví. Ut laj Leví, aꞌan li ralal laj Simeón. Ut laj Simeón, aꞌan li ralal laj Judá. Ut laj Judá, aꞌan li ralal laj José. Ut laj José, aꞌan li ralal laj Jonán. Ut laj Jonán, aꞌan li ralal laj Eliaquim. 31Ut laj Eliaquim, aꞌan li ralal laj Melea. Ut laj Melea, aꞌan li ralal laj Mainán. Ut laj Mainán, aꞌan li ralal laj Matata. Ut laj Matata, aꞌan li ralal laj Natán. 32Ut laj Natán, aꞌan li ralal laj David. Ut laj David, aꞌan li ralal laj Isaí. Ut laj Isaí, aꞌan li ralal laj Obed. Ut laj Obed, aꞌan li ralal laj Booz. Ut laj Booz, aꞌan li ralal laj Salmón. Ut laj Salmón, aꞌan li ralal laj Naasón. 33Ut laj Naasón, aꞌan li ralal laj Aminadab. Ut laj Aminadab, aꞌan li ralal laj Aram. Ut laj Aram, aꞌan li ralal laj Esrom. Ut laj Esrom, aꞌan li ralal laj Fares. Ut laj Fares, aꞌan li ralal laj Judá. 34Ut laj Judá, aꞌan li ralal laj Jacob. Ut laj Jacob, aꞌan li ralal laj Isaac. Ut laj Isaac, aꞌan li ralal laj Abraham. Ut laj Abraham, aꞌan li ralal laj Taré. Ut laj Taré, aꞌan li ralal laj Nacor. 35Ut laj Nacor, aꞌan li ralal laj Serug. Ut laj Serug, aꞌan li ralal laj Ragau. Ut laj Ragau, aꞌan li ralal laj Peleg. Ut laj Peleg, aꞌan li ralal laj Heber. Ut laj Heber, aꞌan li ralal laj Sala. 36Ut laj Sala, aꞌan li ralal laj Cainán. Ut laj Cainán, aꞌan li ralal laj Arfaxad. Ut laj Arfaxad, aꞌan li ralal laj Sem. Ut laj Sem, aꞌan li ralal laj Noé. Ut laj Noé, aꞌan li ralal laj Lamec. 37Ut laj Lamec, aꞌan li ralal laj Matusalén. Ut laj Matusalén, aꞌan li ralal laj Enoc. Ut laj Enoc, aꞌan li ralal laj Jared. Ut laj Jared, aꞌan li ralal laj Mahalaleel. Ut laj Mahalaleel, aꞌan li ralal laj Cainán. 38Ut laj Cainán, aꞌan li ralal laj Enós. Ut laj Enós, aꞌan li ralal laj Set. Ut laj Set, aꞌan li ralal laj Adán. Ut laj Adán, aꞌan li ralal li Dios.


1–3, Li Qaawa’ tixk’e li taak’anjelaq reheb’ lix junkab’aleb’ li Kab’laju; 4–6, Na’ux li b’oqe’k sa’ li na’ajej yamyo sa’ li Kab’laju.\n1 Chi yaal, jo’ka’in naxye li Qaawa’: Chi’uxmanq jun ch’utub’aj-ib’ chi tikto; che’tuqub’aaq ru li Kab’laju; ut che’xaqab’aaq li winq re ate’ok sa’ xna’ajeb’ li ani t’anenaqeb’.\n2 Lin moos aj aThomas chikanaaq chiru jarub’aq kutan sa’ li ch’och’ Sion re xpuktesinkil li waatin.\n3 Li rela’ che’kanaaq sa’ jultikank aatin chalen sa’ li hoonal a’an, ut wi te’xb’aanu a’in chi kub’enaqeb’ anchal xch’ool, sa’ q’unal ch’oolej ut atuulanil, ut bnajtil oyb’enink, laa’in, li Qaawa’ nink’e reheb’ jun yeechi’ihom, naq tink’e li taak’anjelaq reheb’ lix junkab’aleb’; ut jun nimla okeb’aal taateemanq choq’ reheb’, chalen anajwan.\n4 Ut sa’ xtiklajik li saq’ehil li taachalq, che’elq re te’xik chirix li ninqi ha’, ut aran che’xk’e chi yeemank lin evangelio, lix tz’aqalil a’an, ut che’xch’olob’ xyaalal lin k’ab’a’.\n5 Che’xchaq’rab’iheb’ lin santil paab’anel sa’ li tenamit Far West, sa’ li waqib’ xka’k’aal xb’e li po Abril jun chik, sa’ li na’ajej taakab’lamanq wi’ li wochoch, chan li Qaawa’.\n6 Lin moos aj John Taylor, ut jo’kan ajwi’ lin moos aj John E. Page, ut jo’kan ajwi’ lin moos aj Wilford Woodruff, ut jo’kan ajwi’ lin moos aj Willard Richards, che’xaqab’amanq chixnujob’resinkil lix na’ajeb’ li ani xe’t’ane’, ut chiyeemanq chi ch’olch’o reheb’ naq xaqab’anb’ileb’.\nHech. 1:13, 16–17, 22–26.


Li Yos naxbʼoq laj Samuel | Li xnaʼlebʼ li Santil Hu rehebʼ li kokʼal\nCHAAWIL SAʼ Kabuverdianu Pidgin (Cameroon) Q’eqchi’ Sesotho (South Africa) acholi afrikáans albanés alemán amárico armenio azerí azerí (alfabeto cirílico) bajo alemán bassa de camerún batak (karo) batak (toba) becol birmano bislama boulou búlgaro catalán cebuano checo chichewa chino (tradicional) chino simplificado chitonga chitonga (zimbabwe) chitumbuka chiyao chokue chol chuabo cibemba cingalés citonga congo coreano criollo de las seychelles criollo haitiano croata dangme danés edo efik endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga galician garífuna georgiano griego guaraní gun hausa herero hiligaynon hindi hmong holandés húngaro iban ibinda ibo ilocano indonesio inglés irlandés isoko italiano kabiye kannada kaonde kayin sgaw kazajo kikongo kikuyu kimbundu kiniaruanda kirguís kiribatiano kirundi kisonge kwangalí kwanyama lengua de señas ecuatoriana lengua de señas mexicana lengua de signos española lenguaje de señas alemán lenguaje de señas americano lenguaje de señas brasileño lenguaje de señas cubano lenguaje de señas italiano letón lhukonzo lingala lituano lomue luganda luo macedonio macua malayo malayálam malgache mam maratí maya mazateco de Huautla mixe more ngäbere (o guaymí) nias noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe osético otetela pangasinán panjabí pidgin nigeriano polaco ponapés portugués portugués europeo purépecha quechua ancashino quechua ayacuchano quechua cuzqueño quichua de Chimborazo quichua de Imbabura quiché rumano ruso rutoro samoano sango sena sena serbio serbio (alfabeto latino) sesoto shona sidama sranangtongo suajili suati sueco sundanés tagalo tahitiano tai tamil tandroy telugu tivo tojolabal totonaco tseltal tsonga tsotsil tsuana turco twi tártaro ucraniano uhobo umbundú uruund uzbeko valenciano vascuence vendal vezo vietnamita waray-waray wayuunaiki wolaita xhosa xitshwa yoruba zapoteco re lachiguiri zulú árabe ñemba\nLi Jehobʼa naraatina laj Samuel\nLaj Eli, li xyuwaʼil aj tij, wank wiibʼ li ralal: laj Hofni ut laj Finehas. Ebʼ li ralal wankebʼ choʼq aj tij ut nekeʼkʼanjelak saʼ li naʼaj re loqʼonink. Abʼan inkʼaʼ nekeʼxpaabʼ chaq li xchaqʼrabʼ li Jehobʼa ut jwal nekeʼnumtaak ajwiʼ saʼ xbʼeenebʼ li poyanam. Naq ebʼ laj Israel nekeʼxkʼam li mayej choʼq re li Jehobʼa, laj Hofni ut laj Finehas nekeʼxchap li xchaqʼalil ru li tibʼ choʼq rehebʼ. Laj Eli naxnaw naq inkʼaʼ us xnaʼlebʼebʼ li ralal, abʼan moko kixqʼusebʼ ta. Ma wank tawiʼ kʼaru tixbʼaanu li Jehobʼa naq nakaaye?\nUsta laj Samuel jwal kachʼin xchihabʼ chiru laj Hofni ut laj Finehas, inkʼaʼ naxbʼaanu li maaʼusilal joʼebʼ aʼan. Joʼkan naq, li Jehobʼa jwal sa chaq saʼ xchʼool rikʼin. Saʼ jun qʼoqyink, laj Samuel yook chi wark ut kirabʼi naq yook chi bʼoqeʼk. Kiwakliik, kiʼaanilak bʼarwiʼ wank laj Eli ut kixye re: «Arin wankin». Abʼan laj Eli kixye re: «Laaʼin inkʼaʼ xatinbʼoq. Warin chaq wiʼ chik». Laj Samuel xkoho wiʼ chik chi wark. Ut kikʼulmank wiʼ chik xkaʼsutil aʼin. Naq laj Samuel kirabʼi naq kibʼoqeʼk saʼ rox sut, laj Eli kixkʼe reetal naq li Jehobʼa yook xbʼoqbʼal laj Samuel. Laj Eli kixye re li tixbʼaanu wi nabʼoqeʼk wiʼ chik, tento tixye: «Ye we, Jehobʼa. Laamoos yook chaawabʼinkil».\nLaj Samuel kiyoklaak wiʼ chik ut kirabʼi li xyaabʼ kuxej: «Samuel, Samuel». Laj Samuel kixye: «Ye we, Jehobʼa. Laamoos yook chaawabʼinkil». Li Jehobʼa kixye re: «Ye re laj Eli naq tinkʼe chi xtojbʼal xmaak aʼan ut li xjunkabʼal. Aʼan naxnaw naq ebʼ li ralal yookebʼ xbʼaanunkil li maaʼusilal saʼ li naʼaj re loqʼonink, abʼan inkʼaʼ naxqʼusebʼ». Wulajaq eqʼla, laj Samuel kixte li rokebʼaal li naʼaj re loqʼonink, joʼ qʼaynaq xbʼaanunkil. Laj Samuel kixuwak chi xkʼebʼal resil li Jehobʼa re li xyuwaʼil aj tij. Abʼan laj Eli kixbʼoq ut kixpatzʼ re: «At walal, kʼaru kixye aawe li Jehobʼa?». Joʼkan naq, laj Samuel kixseeraqʼi re chixjunil.\nLaj Samuel kinimank, ut li Jehobʼa junelik wank chaq choʼq ramiiw. Ebʼ laj Israel li wankebʼ saʼ chixjunil li tenamit nekeʼxnaw naq li Jehobʼa kisikʼok ru laj Samuel re naq twanq choʼq propeet ut aj raqol aatin.\n«Jultikoʼq aawe saʼ laasaajilal li Xnimal aj Yobʼtesihom aawe» (Eclesiastes 12:1).\nEbʼ li patzʼom: Kʼaʼut jalan xnaʼlebʼ laj Samuel chiru laj Hofni ut laj Finehas? Kʼaru li esil kixkʼe li Jehobʼa re laj Samuel?


HECHOS 11 KEK - Laj Pedro quixye reheb li cuanqueb - Bible Gateway\nHECHOS 11 Kekchi (KEK)\nLaj Pedro quixye reheb li cuanqueb Jerusalén nak naru ajcuiˈ teˈcolekˈ li ma̱cuaˈeb aj judío.\n11 Ut queˈrabi resil eb li apóstol ut eb laj pa̱banel li cuanqueb Judea nak eb li ma̱cuaˈeb aj judío yo̱queb ajcuiˈ chixpa̱banquil li ra̱tin li Dios. 2 Nak co̱ Jerusalén laj Pedro, quicuechˈi̱c xbaneb laj pa̱banel aj judío li nequeˈba̱nun re li circuncisión. 3 Queˈxye re: ―¿Cˈaˈut nak xacuulaˈaniheb li ma̱cuaˈeb aj judío? Ut, ¿cˈaˈut nak xatcuaˈac rochbeneb? chanqueb. 4 Tojoˈnak laj Pedro qui‑oc chixyebal reheb chixjunil li cˈaˈru quicˈulman ut quixye reheb: 5 ―Yo̱quin chi tijoc aran Jope nak quicuil jun li visión. Saˈ li visión quicuil nak yo̱ chak chi cubec jun nimla tˈicr saˈ choxa. Pixbil saˈ xca̱ pacˈalil lix xuc li tˈicr. Quichal bar cuanquin cuiˈ. 6 Quicuil chi saˈ li tˈicr ut aran cuanqueb nabal pa̱y ru li xul xcomoneb li nequeˈcuan saˈ ruchichˈochˈ. Cuanqueb li joskˈ aj xul, cuanqueb xcomoneb li cˈantiˈ ut cuanqueb xcomoneb li xul li nequeˈrupupic chiru choxa. 7 Ut quicuabi jun xya̱b cux quixye cue, “At Pedro, chap a̱cue li xul aˈin. Ta̱camsi ut ta̱tiu,” chan. 8 Ut la̱in quinye re, “Incˈaˈ Ka̱cuaˈ. Ma̱ jun sut xintzaca cˈaˈak re ru li naxye saˈ li chakˈrab nak incˈaˈ us tintzaca,” chanquin. 9 Ut quixye cuiˈchic cue li yo̱ chak chi a̱tinac saˈ choxa, “La̱at incˈaˈ naru nacacˈoxla nak incˈaˈ us ta̱tzaca li cˈaˈru xye li Dios nak us ta̱tzaca,” chan. 10 Oxib sut quiyeheˈ cue chi joˈcan ut chirix aˈan quicˈameˈ cuiˈchic saˈ choxa li nimla tˈicr aˈan. 11 Ut saˈ ajcuiˈ li ho̱nal aˈan queˈcuulac saˈ li cab cuanquin cuiˈ oxib li cui̱nk queˈchal chak toj Cesarea chinsicˈbal. 12 Ut li Santil Musikˈej quixye cue nak tinxic chirixeb chi ma̱cˈaˈ incˈaˈux. Ut queˈco̱eb ajcuiˈ chicuix cuakib li herma̱n. Ut co‑oc saˈ rochoch jun li cui̱nk. 13 Li cui̱nk aˈan quixserakˈi ke chanru nak quixcˈutbesi rib jun li ángel chiru saˈ li rochoch. Li ángel quixye re, “Takla xbokbal aran Jope laj Simón li nayeheˈ ajcuiˈ aj Pedro re. 14 Aˈan ta̱yehok a̱cue chanru ta̱ru̱k tatcolekˈ joˈqueb ajcuiˈ li cuanqueb saˈ la̱ cuochoch, chan cue li ángel,” chan li cui̱nk. 15 Ut nak quin‑oc chi a̱tinac riqˈuineb, li Santil Musikˈej quichal saˈ xbe̱neb joˈ nak quichal saˈ kabe̱n la̱o junxil. 16 Ut quinak saˈ inchˈo̱l li cˈaˈru quixye li Ka̱cuaˈ, “Laj Juan relic chi ya̱l quicubsin haˈ riqˈuin haˈ, abanan la̱ex te̱cˈul li Santil Musikˈej.” 17 Joˈcan ut nak cui li Dios quixqˈue li Santil Musikˈej reheb aˈan joˈ nak quixqˈue ke la̱o li xopa̱ban re li Jesucristo, ¿anihin ta biˈ la̱in nak tinram chiru li Dios li cˈaˈru ta̱raj xba̱nunquil? chan laj Pedro. 18 Nak queˈrabi li cˈaˈru quixye laj Pedro, eb laj cˈamol be saˈ xya̱nkeb laj pa̱banel aj judío, queˈxcanab cuechˈi̱nc. Queˈxlokˈoni li Dios ut queˈxye: ―Li Ka̱cuaˈ xqˈue ajcuiˈ li junelic yuˈam reheb li ma̱cuaˈeb aj judío xban nak xeˈxyotˈ xchˈo̱l ut xeˈxjal xcˈaˈux, chanqueb.\nEb laj pa̱banel li cuanqueb Antioquía queˈxtiquib xchˈutubanquil ribeb chi lokˈoni̱nc\n19 Chirix lix camic laj Esteban, queˈxjeqˈui ribeb laj pa̱banel xban li raylal li yo̱queb chixcˈulbal. Queˈcuulac toj Fenicia, Chipre ut Antioquía. Aran queˈxchˈolob resil li evangelio chiruheb laj judío. Incˈaˈ queˈxye reheb li ma̱cuaˈeb aj judío. 20 Abanan cuanqueb aj pa̱banel aj Chipre ut aj Cirene queˈcuulac Antioquía. Eb aˈan queˈxchˈolob xya̱lal chiruheb li nequeˈa̱tinac saˈ griego ut queˈxye resil li colba‑ib saˈ xcˈabaˈ li Jesucristo. 21 Li Ka̱cuaˈ Jesús quixtenkˈaheb riqˈuin xnimal xcuanquil ut nabaleb queˈxpa̱b li Ka̱cuaˈ Jesús. 22 Nak queˈrabi resil eb laj pa̱banel li cuanqueb Jerusalén, queˈxtakla laj Bernabé aran Antioquía. 23 Nak quicuulac laj Bernabé quixqˈue retal nak li Dios yo̱ chirosobtesinquileb laj pa̱banel li cuanqueb aran. Quixqˈue xcacuilal xchˈo̱leb ut quixye ajcuiˈ reheb nak cheˈxqˈuehak xchˈo̱leb chixpa̱banquil li Ka̱cuaˈ. 24 Laj Bernabé, aˈan jun cui̱nk cha̱bil ut cuan xpa̱ba̱l. Nujenak chi Santil Musikˈej. Ut chiru aˈan nabaleb queˈxpa̱b li Ka̱cuaˈ. 25 Chirix chic aˈan laj Bernabé co̱ Tarso chixsicˈbal laj Saulo. Nak quixtau quixcˈam Antioquía. 26 Ut queˈcuan aran jun chihab tzˈakal riqˈuineb ut queˈxcˈut li xya̱lal chiruheb nabal. Ut aran Antioquía queˈxtiquib xyebal “cristiano” reheb laj pa̱banel. 27 Saˈ eb li cutan aˈan cuanqueb profeta queˈel Jerusalén ut queˈco̱eb Antioquía. 28 Cuan jun saˈ xya̱nkeb aˈan aj Agabo xcˈabaˈ. Quixye nak ta̱cua̱nk jun nimla cueˈej saˈ chixjunil li ruchichˈochˈ xban nak joˈcan quicˈuteˈ chiru xban li Santil Musikˈej. Ut li cueˈej aˈin quicˈulman saˈ eb li cutan nak cua̱nk laj Claudio chokˈ acuabej. 29 Ut eb laj pa̱banel li cuanqueb Antioquía queˈxcˈu̱b ru nak teˈxtenkˈaheb laj pa̱banel li cuanqueb Judea. Queˈxtenkˈa aˈ yal chanru quixqˈue rib chiru li junju̱nk. 30 Ut joˈcan queˈxba̱nu. Queˈxtakla lix tenkˈal chirixeb laj Bernabé ut laj Saulo re nak teˈxkˈaxtesi saˈ rukˈeb li nequeˈcˈamoc be saˈ xya̱nkeb laj pa̱banel li cuanqueb Judea.


SAN JUAN 7 KEK - Li Jesús quihobeˈ xbaneb li - Bible Gateway\nSAN JUAN 7 Kekchi (KEK)\nLi Jesús quihobeˈ xbaneb li ri̱tzˈin\n7 Chirix chic aˈan, li Jesús yo̱ chixbeninquileb li naˈajej li cuanqueb Galilea. Incˈaˈ quiraj xic Judea xban nak eb li nequeˈtaklan saˈ xya̱nkeb laj judío teˈraj xcamsinquil. 2 Yo̱ chi cuulac xkˈehil li ninkˈe nak eb laj judío nequeˈxyi̱b lix cocˈ muheba̱l. 3 Eb li ri̱tzˈin li Jesús queˈxye re: ―Elen saˈ li naˈajej aˈin. Ayu Judea re nak eb li nequeˈta̱ken a̱cue teˈrileb li milagro li nacaba̱nu. 4 Ma̱ ani junak tixba̱nu lix cˈanjel chi mukmu cui naraj nak ta̱naˈli̱k ru. Cui ta̱ba̱nu li milagro aˈin, cˈutbesi la̱ cˈanjel chiruheb chixjunileb, chanqueb. 5 Yal ta eb li ri̱tzˈin nequeˈpa̱ban re nak aˈan taklanbil chak xban li Dios. 6 Quixye li Jesús reheb: ―Toj ma̱jiˈ nacuulac xkˈehil nak tinxic. La̱ex naru texxic yalak jokˈe. 7 Eb li cuanqueb saˈ ruchichˈochˈ xicˈ niquineˈril xban nak la̱in ninye reheb nak incˈaˈ us li yo̱queb chixba̱nunquil. Abanan la̱ex incˈaˈ xicˈ nequex‑ileˈ xbaneb. 8 Ayukex la̱ex saˈ li ninkˈe. La̱in incˈaˈ tinxic xban nak toj ma̱jiˈ nacuulac xkˈehil nak tinxic, chan li Jesús. 9 Nak quixye reheb aˈin, li Jesús toj quicana aran Galilea.\nLi Jesús co̱ Jerusalén chixnumsinquil li ninkˈe\n10 Nak ac xco̱eb li ri̱tzˈin saˈ li ninkˈe aran Jerusalén, li Jesús co̱ ajcuiˈ. Abanan moco quixye ta rib. Chanchan saˈ mukmu co̱. 11 Eb li nequeˈtaklan saˈ xya̱nkeb laj judío yo̱queb chixsicˈbal li Jesús saˈ li ninkˈe. ―¿Bar anchal cuan li cui̱nk aˈan? chanqueb. 12 Nabaleb li cuanqueb aran yo̱queb chixcuechˈinquil rib chirix li Jesús. Cuan yo̱queb chi yehoc re: ―Cha̱bil cui̱nk aˈan, chanqueb. Ut cuan cuiˈchic yo̱queb chi yehoc: ―Incˈaˈ. Li cui̱nk aˈan naxbalakˈiheb li tenamit, chanqueb. 13 Abanan ma̱ ani quia̱tinac chi cau xban nak queˈxucuac chiruheb li nequeˈtaklan saˈ xya̱nkeb laj judío. 14 Nak ac yo̱ li ninkˈe li Jesús co̱ saˈ li templo ut qui‑oc chixchˈolobanquil li xya̱lal chiruheb li cuanqueb aran. 15 Queˈsach xchˈo̱leb li nequeˈtaklan saˈ xya̱nkeb laj judío chirabinquil li cˈaˈru quixye li Jesús. Queˈxye: ―¿Chanru nak naxnau li cui̱nk aˈin chixjunil li cˈaˈak re ru aˈin? Aˈan moco tzolbil ta, chanqueb. 16 Quixye li Jesús reheb: ―Li tijleb li yo̱quin chixcˈutbal ma̱cuaˈ cue. Aˈ li Dios li quitaklan chak cue, aˈan li quicˈutuc chicuu li yo̱quin chixyebal, chan. 17 Li ani ta̱ajok xba̱nunquil li cˈaˈru naraj li Dios, aˈan tixnau ma re li Dios li tijleb li yo̱quin chixcˈutbal malaj ut yal incˈaˈux injunes. 18 Cui junak naxchˈolob xya̱lal li naxcˈoxla xjunes, li jun aˈan naraj nak ta̱qˈuehekˈ xlokˈal xbaneb li nequeˈabin re. Abanan li ani naraj nak ta̱qˈuehekˈ xlokˈal li quitaklan chak re, li jun aˈan ti̱c xchˈo̱l ut ma̱cˈaˈ balakˈic riqˈuin. 19 ¿Ma incˈaˈ ta biˈ quixqˈue e̱re li chakˈrab laj Moisés? ¿Cˈaˈut nak ma̱ jun saˈ e̱ya̱nk naxba̱nu chi tzˈakal li cˈaˈru naxye li chakˈrab? Ut, ¿cˈaˈut nak te̱raj incamsinquil? chan li Jesús. 20 Eb aˈan queˈchakˈoc ut queˈxye re: ―Cuan na li ma̱us aj musikˈej a̱cuiqˈuin. ¿Ani ta̱ajok a̱camsinquil? chanqueb re. 21 Quixye li Jesús reheb: ―La̱in xinba̱nu jun li milagro saˈ li hiloba̱l cutan ut sachso e̱chˈo̱l xexcana xban. 22 Laj Moisés quixye e̱re nak tento te̱ba̱nu li circuncisión reheb le̱ ralal. (Ma̱cuaˈ laj Moisés li quitiquiban re. Aˈ le̱ xeˈto̱nil yucuaˈ, aˈaneb li queˈtiquiban re xba̱nunquil li circuncisión.) Usta hiloba̱l cutan, la̱ex nequeba̱nu li circuncisión. 23 Cui la̱ex nequeba̱nu li circuncisión usta hiloba̱l cutan re nak incˈaˈ te̱kˈet li chakˈrab li quiqˈueheˈ re laj Moisés, ¿cˈaˈut nak xexjoskˈoˈ cuiqˈuin nak xinqˈuirtesi jun li cui̱nk saˈ li hiloba̱l cutan? 24 Mexrakoc a̱tin joˈ nequeraj la̱ex yal e̱junes. Chexrakok ban a̱tin saˈ xya̱lal, chan li Jesús. 25 Cuanqueb aj Jerusalén queˈxye: ―¿Ma ma̱cuaˈ ta biˈ aˈin li cui̱nk li teˈraj xcamsinquil eb li nequeˈtaklan saˈ kaya̱nk la̱o aj judío? 26 Qˈuehomak retal. Cuan arin ut yo̱ chi a̱tinac chiruheb chixjunileb li tenamit ut ma̱cˈaˈ nequeˈxye re. Ma̱re xeˈxnau nak aˈan li Cristo. 27 ¿Chanru nak aˈanak li Cristo? ¿Ma incˈaˈ ta biˈ nakanau bar xtenamit li cui̱nk aˈin? Nak ta̱cha̱lk li Cristo, ma̱ ani ta̱naˈok re chi tzˈakal bar ta̱cha̱lk chak, chanqueb. 28 Nak li Jesús yo̱ chixchˈolobanquil li xya̱lal saˈ li templo, quixye chi cau xya̱b xcux: ―Ya̱l nak nequenau cuu. Ut nequenau bar intenamit. Abanan incˈaˈ nequenau chi tzˈakal bar xinchal chak. La̱in incˈaˈ xintakla chak cuib yal injunes. Li Dios, li ti̱c xchˈo̱l, aˈan li xtaklan chak cue. La̱ex incˈaˈ nequenau ru aˈan. 29 Caˈaj cuiˈ la̱in ninnaˈoc ru xban nak riqˈuin aˈan xinchal chak. Li Dios, aˈan li quitaklan chak cue, chan li Jesús. 30 Ut queˈraj raj xchapbal re nak teˈxqˈue saˈ tzˈalam. Abanan incˈaˈ ajcuiˈ queˈxchap xban nak toj ma̱jiˈ nacuulac xkˈehil nak ta̱chapekˈ. 31 Nabaleb li tenamit queˈxpa̱b li Cristo ut queˈxye: ―La̱o nakanau nak ta̱cˈulu̱nk li Cristo, nabaleb li milagro tixba̱nu. Li cui̱nk aˈin nabal li milagro yo̱ chixba̱nunquil. Cui ta ma̱cuaˈ li Cristo, ¿chan ta cuiˈ ru nak tixba̱nu li milagro li yo̱ chixba̱nunquil?\nEb li nequeˈcˈacˈalen saˈ li templo queˈtakla̱c chixchapbal li Jesús\n32 Eb laj fariseo queˈrabi li yo̱queb chix‑yebal chirix li Jesús. Joˈcan nak eb aˈan, rochbeneb li xbe̱nil aj tij, queˈxtakla li nequeˈcˈacˈalen saˈ li templo chixchapbal li Jesús re teˈxqˈue saˈ tzˈalam. 33 Li Jesús quixye reheb: ―Toj ma̱jiˈ tine̱chap. Toj tincua̱nk chic caˈchˈinak saˈ e̱ya̱nk, tojoˈnak tinsukˈi̱k cuiˈchic riqˈuin li quitaklan chak cue. 34 Tine̱sicˈ ut incˈaˈ tine̱tau xban nak bar cua̱nkin la̱in, la̱ex incˈaˈ texru̱k chi xic, chan. 35 Ut eb laj judío queˈoc chi a̱tinac chi ribileb rib ut queˈxye: ―¿Bar anchal ta̱xic li cui̱nk aˈin nak incˈaˈ ta̱ru̱k takatau? Ma̱re ta̱xic riqˈuineb laj judío li cuanqueb saˈ xtenamiteb laj griego. Malaj ta̱oc chixtzolbaleb laj griego. 36 Aˈan xye, “Tine̱sicˈ ut incˈaˈ tine̱tau. Incˈaˈ naru texxic bar cua̱nkin cuiˈ,” chan. ¿Cˈaˈru xya̱lal aˈan? chanqueb.\nLi Jesús quixye nak li ani ta̱chakik re tixqˈue rucˈa\n37 Li rosoˈjic li ninkˈe, aˈan li cutan li kˈaxal lokˈ chiruheb. Saˈ li ho̱nal aˈan, li Jesús quixakli chiruheb ut quixye chi cau xya̱b xcux: ―Li ani ta̱chakik re, cha̱lk cuiqˈuin. La̱in tinqˈue rucˈa. 38 Xban nak joˈcaˈin tzˈi̱banbil retalil saˈ li Santil Hu: Chixjunileb li ani teˈpa̱ba̱nk cue la̱in, li Santil Musikˈej li naqˈuehoc junelic yuˈam ta̱cua̱nk riqˈuineb. Chanchan jun li yuˈam haˈ li incˈaˈ na‑osoˈ.― 39 Nak quixye aˈin, li Jesús yo̱ chi a̱tinac chirix li Santil Musikˈej li ta̱cua̱nk riqˈuineb li teˈpa̱ba̱nk re. Saˈ li cutan aˈan, li Santil Musikˈej toj ma̱jiˈ nacˈulun xban nak li Jesús toj ma̱jiˈ naxic saˈ choxa chixcˈulbal lix lokˈal. 40 Nak queˈrabi li cˈaˈru quixye li Jesús, cuan queˈyehoc: ―Relic chi ya̱l li cui̱nk aˈin profeta.― 41 Ut cuanqueb ajcuiˈ queˈxye: ―Li cui̱nk aˈin, aˈan li Cristo.― Abanan cuanqueb cuiˈchic li queˈchakˈoc ut queˈxye: ―¿Ma Galilea ta biˈ ta̱cha̱lk li Cristo li yechiˈinbil ke? 42 Tzˈi̱banbil retalil saˈ li Santil Hu nak li Cristo li Mesías ta̱cha̱lk saˈ xya̱nkeb li ralal xcˈajol li rey David. Ta̱cha̱lk aran Belén li quicuan cuiˈ li rey David najter, chanqueb. 43 Joˈcan nak li tenamit queˈxjachi ribeb xban nak jalan jala̱nk yo̱queb chixcˈoxlanquil chirix li Jesús. 44 Cuanqueb li queˈajoc xchapbal li Jesús abanan incˈaˈ ajcuiˈ queˈxba̱nu.\nLi cuanqueb xcuanquil incˈaˈ queˈxpa̱b li Jesús\n45 Nak queˈsukˈi li queˈtakla̱c chixchapbal li Jesús, eb laj fariseo ut eb li xbe̱nil aj tij queˈxpatzˈ reheb: ―¿Cˈaˈut nak incˈaˈ xecˈam chak li cui̱nk aˈan? chanqueb. 46 Eb li nequeˈcˈacˈalen saˈ li templo queˈchakˈoc ut queˈxye: ―¡Ma̱ jun cua kabiom junak cui̱nk chi a̱tinac joˈ naa̱tinac li cui̱nk aˈan! Chˈinaˈus li cˈaˈru naxye, chanqueb. 47 Ut eb laj fariseo queˈxye reheb: ―¿Ma xeqˈue ajcuiˈ e̱rib la̱ex chixbalakˈi li cui̱nk aˈan? 48 ¿Ma cuan ta biˈ junak xcomoneb li nequeˈtaklan saˈ kaya̱nk li xpa̱b li cˈaˈru naxye aˈan? Ut, ¿ma cuan ta biˈ junak kacomon la̱o aj fariseo xpa̱ban re? 49 Eb li qˈuila tenamit aˈin incˈaˈ nequeˈxnau cˈaˈru naxye saˈ li chakˈrab li quiqˈueheˈ re laj Moisés. ¿Cˈaˈru teˈoc cuiˈ eb aˈan? chanqueb laj fariseo. 50 Cuan aran laj Nicodemo li quicuulac riqˈuin li Jesús chi kˈek. Aˈan jun reheb laj fariseo. Quixye reheb: 51 ―Naxye saˈ li kachakˈrab nak incˈaˈ naru rakoc a̱tin saˈ xbe̱n junak cui̱nk chi toj ma̱jiˈ naxye ma cuan xma̱c malaj ut incˈaˈ. Tento takanau chi tzˈakal cˈaˈru lix ma̱c, chan laj Nicodemo. 52 Queˈchakˈoc ut queˈxye re: ―¿Ma la̱at ajcuiˈ aj Galilea la̱at? Tzol a̱cuib chi us saˈ li Santil Hu re ta̱qˈue retal nak ma̱ jun profeta chalenak chak Galilea, chanqueb. 53 Ut chirix chic aˈan, chixjunileb queˈco̱eb saˈ rochocheb.


Jn 1 Q'eqchi Bible | The New Bible.com\n1Sa' xtiklajik 1Sa' xtiklajik ak wan chaq li Aatin,ut li Aatin wan chaq rik'in li Yos,ut li Aatin a'an chaq Yos. 2A'an wan chaq sa' xtiklajik rik'in li Yos. 3Chixjunil ki'uxmank sa' xk'ab'a' a'anut maak'a' k'a' re ru kiwank chi maak'a' ta a'an. 4Rik'in wan chaq li yu'amut li yu'am a'an chaq li xsaqenkeb' li poyanam; 5li saqenk nalemtz'unk sa' li aak'ab',ut li aak'ab' ink'a' kinumtaak sa' xb'een. 6Kol'elq jun li winq taqlanb'il chaq xb'aan li Yos,aj Jwan xk'ab'a'. 7A'an kichalk cho'q aj yehol yaal chirix li saqenkre naq chixjunileb' te'paab'anq xb'aan. 8Moko a'an ta li saqenk,a'an b'an taqlanb'il chaq chi xyeeb'al ani tz'aqal li saqenk. 9Li tz'aqal saqenk li naxkutanob'resi chixjunileb'yo chaq chi chalk sa' ruuchich'och'. 10Ak wan chaq sa' ruuchich'och',ut li ruuchich'och' ki'uxk sa' xk'ab'a',ab'an li ruuchich'och' ink'a' kixnaw ru. 11Sa' rochoch kik'ulunk,ut eb' li wankeb' sa' li rochoch ink'a' ke'xk'ul. 12A'ut chixjunileb' li ke'k'uluk re,kixk'e reheb' wank cho'q ralal xk'ajol li Yos,a'eb' li neke'paab'ank re: 13eb' a'in ink'a' ke'yo'laak rik'in kik',chi moko rik'in li naraj li tz'ejwalejmalaj ut rik'in rajom junaq winq,rik'in b'an li Yos yo'lajenaqeb'. 14Ut li Aatin kitz'ejwalo'kut kixk'ojob' li xmuheb'aal sa' qayanq,#1,14 Najter q'e kutan li Yos nahilank chaq sa' li Loq'laj Muheb'aal (cf. Ex 33,7), ab'an anaqwan a' chik li Aatin tz'ejwalijenaq a'an li xmuheb'aal li Yos sa' qayanq.ut laa'o xqaka'ya li xloq'al k'eeb'il re xb'aan li Yuwa'b'ejjo' xloq'al li jun chi K'ajolb'ejnujenaq chi usilal ut chi yaal. 15Laj Jwan kixch'olob' li yaal chirix ut kixye chi kaw xyaab' xkux:“A'an a'in li xinye:Li taachalq chiwix, a'an nim xwankil chiwuxb'aan naq ak wan chaq chiwu”. 16Rik'in li xnimal xnujenaqil, xqak'ul qe chiqajunilo:q'axal numtajenaq li rusilal kihoye'k sa' qab'een! 17Xb'aan naq li Chaq'rab' k'eeb'il chaq qe sa' xk'ab'a' laj Moisés,a'ut li usilal ut li yaal xk'ulunk sa' xk'ab'a' li Jesus li Kriist. 18Li Yos maajun sut ki'ile'k ru xb'aan anihaq:li K'ajolb'ej jun chirib'il li kisutq'iik rik'in li Yuwa'b'ej,a'an kolk'utb'esinq re chiqu.Li kixch'olob' laj Jwan aj kub'sihomha'(Mt 3,11-12; Mk 1,7-8; Lk 3,15-17) 19A'an a'in li yaal kixch'olob' laj Jwan naq eb' laj Judiiy#1,19 Sa' li xtz'iib'ahom laj Jwan li aatin eb' laj Judiiy wan naq naraj naxye: “chixjunileb' laj Israel” (cf. 3,25...); ab'an k'iila sut naraj naxye: “eb' laj tij ut eb' laj jolominel li xik' neke'ilok re li Jesus” (2,18; 5,10...). ke'xtaqla chaq toj Jerusalén aj tij ut aj Leví chi xpatz'b'al re: “Anihat laa'at?”. 20Kixye tz'aqal chi kutankil ut ink'a' kixmuq:—Maawa'in li Kriist. 21Ke'xpatz' wi' chik re:—Anihat put laa'at? Ma laa'at laj Elías?Laj Jwan kixye:—Maawa'in.—Ma laa'at li propeet? chankeb' wi' chik re.Kixsumeheb' ut kixye:—Ink'a'. 22Toja' naq ke'xye re:—Anihat put laa'at chi jo'kanan, re naq toxqaye reheb' li xe'taqlank chaq qe? K'aru taaye chawix? 23Kixye laj Jwan:—Laa'in li xyaab' kuxej naxjap chaq re sa' li chaqich'och': «Tiikob'resihomaq xb'e li Qaawa'», jo' kixye li propeet Isaías.#1,23 Is 40,3. 24Sa' xyanqeb' li ke'taqlaak chaq aran, wankeb' ajwi' aj Pariseey. 25Ut ke'xpatz' re:—K'a' put naq nakatkub'sink ha', wi maawa'at li Kriist, chi moko laj Elías, chi moko li propeet? 26Laj Jwan kixsumeheb' ut kixye:—Laa'in ninkub'sink ha' yal rik'in ha', ab'an sa' eeyanq wank jun li ink'a' nekenaw ru: 27a' li yo chaq chi chalk chiwix, ut laa'in moko ink'ulub' ta xhitb'al xk'aamal li xxaab'. 28A'in kik'ulmank Betania, junpak'al li nima' Jordán, b'arwi' laj Jwan yo chi kub'sink ha'. 29Sa' li kutan jun chik laj Jwan kiril li Jesus yo chi chalk rik'in, ut kixye: “Wahe' li xKarneer li Yos li naxkuy xmaak li ruuchich'och'. 30A'an a'in li xinye: «Chiwix laa'in taachalq jun winq li xq'axonk chiwu, xb'aan naq ak wan chaq chiwu». 31Ut laa'in ink'a' ninnaw chaq ru, ab'anan xinchalk chi kub'sink ha' re naq taak'utb'esiiq a'an chiruheb' laj Israel”. 32Laj Jwan kixch'olob' xyaalal li k'aru kiril, ut kixye: “Xinka'ya li Musiq'ej yo chaq chi kub'eek sa' choxa kama' junaq mukuy, ut kolkanaaq sa' xb'een. 33Laa'in ink'a' ninnaw chaq ru, ab'an li kitaqlank chaq we chi kub'sink ha' xye we: «Li taawil wi' chi kub'eek li Musiq'ej ut tolkanaaq sa' xb'een, a'an li taakub'sinq ha' rik'in Santil Musiq'ej».#1,33 Li Kriist tixk'e li Santil Musiq'ej naq akaq xwakliik chi yo'yo sa' xyanqeb' li kamenaq (cf. Jn 3,5; 7,37s; 14,16s; 16,7-8; 19,30; 20,22). 34Laa'in wilom ru ut nin'aatinak chirix naq a'an li Ralal li Yos”.Eb' li xb'een xtzolom li Jesus 35Sa' li kutan jun chik wan wi' chik laj Jwan aran rochb'een wiib'eb' li xtzolom. 36Naq yo chi nume'k li Jesus, kixka'ya ut kixye:—Ilomaq li xKarneer li Yos! 37Naq ke'rab'i xyeeb'al a'in, eb' li wiib' xtzolom laj Jwan ke'xtaaqe li Jesus. 38Li Jesus kixsutq'isi rib' ut kixk'e reetal naq yo xtaaqenkil:—K'aru nekesik'? chan reheb'.Eb' a'an ke'xye re:—Rabbí, b'ar nakathilank?Li aatin “Rabbí” nararaj naxye “At Tzolonel”. 39Kixye li Jesus reheb':—Kimqex ut toxeeril.Koheb' ut koxe'ril b'ar nahilank. Ut ke'kanaak rik'in chiru li kutan a'an: ak kaahib' honal tana re ewu. 40Laj Andrés, riitz'in laj Simón Pedro, a'an jun reheb' li wiib' ke'ab'ink re laj Jwan chi aatinak ut ke'xtaaqe li Jesus. 41A'an koxtaw xb'enwa laj Simón li ras, ut kixye re:—Xqataw li Mesiiy (chi jalb'il ru naraj naxye: li Kriist). 42Ut kixk'am wan wi' li Jesus. Li Jesus kixka'ya ut kixye re:—Laa'at laj Simón, ralal laj Jwan; Sefas chik taak'ab'a'in (naraj naxye: Pek). 43Sa' li kutan jun chik kiraj li Jesus xik Galilea. Koxtaw laj Felipe ut kixye re:—Taaqehin. 44Laj Felipe a'an aj Betsaida, xtenamit laj Andrés ut laj Pedro. 45Laj Felipe koxtaw laj Natanael ut kixye re:—Xqataw li tz'iib'anb'il chaq resil sa' li Chaq'rab' xb'aan laj Moisés, jo'wi' xb'aaneb' li propeet: a' li Jesus, ralal laj José, a' laj Nazaret. 46Kichaq'ok laj Natanael ut kixye:—Ma wank tab'i' b'ayaq rusilal Nazaret?Laj Felipe kixye re:—Kim ut toxaawil. 47Li Jesus kiril naq laj Natanael yo chi nach'ok, ut kixye:—We' chaq jun tz'aqal aj Israel li maak'a' b'alaq'ik rik'in. 48Laj Natanael kixpatz' re:—Chanru naq nakanaw wu?Kichaq'ok li Jesus ut kixye:—Toj maji' nakatxb'oq laj Felipe, naq wankat chaq rub'el xche'el li iig, xatwil. 49Kichaq'ok laj Natanael:—At Tzolonel, laa'at li Ralal li Yos, laa'at li xReyeb' laj Israel, chan re. 50Kichaq'ok li Jesus ut kixye:—Ma yal xb'aan naq xinye aawe: «Xatwil rub'el xche'el li iig», nakapaab'? Toj taawil chik xkomon xninqal ru na'leb' chiruheb' a'in. 51Ut kixye wi' chik re:—Relik chi yaal ninye eere: teeril li choxa chi teetooq ut eb' li x'ánjel li Yos yooqeb' chi taqe'k ut chi kub'eek sa' xb'een li K'ajolb'ej.#1,51 Li K'ajolb'ej taanimaaq xloq'al (13,31) ut tixte li rokeb'aal li choxa naq taataqsiiq (3,14). Aran taatz'aqloq ru li k'aru kiril chaq laj Jakob sa' xmatk' (cf. Gn 28,10-17).


Resil li Santil Hu: Wiib' li Awab'ej sa' Israel - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nMA NAKAANAW k'a'ut naq li winq a'in yook xpejb'al li raq'? Li Jehob'a kitaqlank re li winq chi xb'aanunkil a'in. Li winq a'in aj Ahiya ut nak'anjelak chiru li Yos. Ma nakaanaw k'aru xk'anjel laj Ahiya chiru li Jehob'a? Li Jehob'a kixye re laj Ahiya k'aru tk'ulmanq sa' li kutan chaalel.\nLaj Ahiya yook chi aatinak rik'in laj Jeroboan. Laj Jeroboan kik'ehe'k xwankil naq kik'anjelak rik'in laj Salomon. Naq laj Ahiya kixtaw laj Jeroboan sa' b'e kirisi li raq' chirix ut kixpeji sa' 12 jachal. Toja' naq laj Ahiya kixye: ‹K'am 10 jachal ru li t'ikr›. K'a'ut naq kixsi re laj Jeroboan 10 jachal ru li t'ikr a'in?\nLaj Ahiya kixye re laj Jeroboan naq li Jehob'a tixmaq' li awab'ejilal chiru laj Salomon ut tixk'e re a'an 10 chi teep re naq tixjolomi. Jo'kan naq ka'ajwi' wiib' chi teep tixjolomi laj Rehoboam, ralal laj Salomon.\nK'ajo' naq kichalk xjosq'il laj Salomon naq kirab'i li kixye laj Ahiya re laj Jeroboan. Jo'kan naq kiraj xkamsinkil laj Jeroboan, ab'an laj Jeroboan xko Egipto. Laj Salomon ki'awab'ejink chiru 40 chihab'. Naq kikamk laj Salomon, li ralal kikanaak cho'q awab'ej ut laj Jeroboan ki'elk chaq Egipto ut kisutq'iik sa' li tenamit Israel.\nLaj Rehoboam moko us ta ki'awab'ejink, xb'aan naq maa'us xna'leb' rik'in li tenamit. Kixq'ax ru xmaa'usilal chiru li kixb'aanu laj Salomon. Jo'kan naq laj Jeroboan ut eb' li winq li wankeb' xwankil sa' Israel, koheb' xyeeb'al re naq tixjal xna'leb' rik'in li tenamit. Laj Rehoboam ink'a' kirab'iheb' ut kinumtaak li xmaa'usilal. Jo'kan naq eb' laj Israel ke'xk'e laj Jeroboan chi xjolominkil li 10 chi teep. Ab'an laj Rehoboam kikanaak rik'in xteep laj Benjamin ut laj Juda.\nLaj Jeroboan ink'a' kiraj naq eb' 10 chi teep te'xik Jerusalen chi xloq'oninkil li Jehob'a. Jo'kan naq kixyiib' wiib' li pech'b'il yos re oor, re naq a'an chik te'xloq'oni ru. Chirix chik a'an kinumtaak li maa'usilal ut li rahilal sa' li tenamit.\nWank ajwi' ch'a'ajkilal sa' li xteep laj Benjamin ut sa' li xteep laj Juda. Toj maaji' naxb'aanu oob' chihab' laj Rehoboam sa' li x'awab'ejilal, naq li awab'ej re Egipto kichalk chi yalok sa' xb'een li tenamit Jerusalen. Li awab'ej re Egipto kirelq'a naab'al li k'a'aq re ru sa' Rochoch li Jehob'a. Jo'kan naq li Rochoch li Jehob'a moko najt ta kiwank jo' naq ke'xyiib' chaq sa' xtiklajik.\nAniheb’ xk’ab’a’ li wiib’ chi winq li wankeb’ sa’ li eetalil? K’aru xk’anjeleb’ li winq a’in?\nK’aru kixb’aanu laj Ahiya rik’in li raq’? K’aru xyaalal naq laj Ahiya kixb’aanu a’in?\nK’aru kiraj xb’aanunkil laj Salomon re laj Jeroboan?\nK’a’ut naq eb’ laj Israel ke’xk’e laj Jeroboan chi xjolominkil li 10 chi teep?\nK’a’ut naq laj Jeroboan kixyiib’ wiib’ li pech’b’il yos re oor? K’aru kik’ulmank chirix chik a’an?\nChanru wank li xteep laj Benjamin ut li xteep laj Juda? Ut k’aru kik’ulmank rik’in li Rochoch li Jehob’a li wank chaq Jerusalen?\nChaawil li naxye 1 Reyes 11:26-43.\nChanru xna’leb’ laj Jeroboan? K’aru kixye li Jehob’a re laj Jeroboan wi tixb’aanu li naxye li xchaq’rab’? (1 Rey. 11:28, 38.)\nChaawil li naxye 1 Reyes 12:1-33.\nK’aru naru te’xtzol li na’b’ej yuwa’b’ej ut eb’ li cheekel winq li neke’k’amok b’e sa’eb’ li ch’uut, naq laj Rehoboam kinumtaak xwankil sa’ xb’een li tenamit? (1 Rey. 12:13; Ecl. 7:7; 1 Ped. 5:2, 3.)\nRik’in ani tento te’xpatz’ xna’leb’ eb’ li saajil poyanam? (1 Rey. 12:6, 7; Pro. 1:8, 9; 2 Tim. 3:16, 17; Heb. 13:7.)\nK’a’ut naq laj Jeroboan kixyiib’ wiib’ li na’aj re xloq’oninkileb’ li pech’b’il yos? K’a’ut naq a’in kixk’utb’esi naq laj Jeroboan moko kaw ta chik xpaab’al chirix li Jehob’a? (1 Rey. 11:37; 12:26-28.)\nAni kik’amok b’e sa’ li lajeeb’ chi teep re Israel re xtz’eqtaanankil li Jehob’a? (1 Rey. 12:32, 33.)


David ut Goliat | Li xnaʼlebʼ li Santil Hu choʼq rehebʼ li kokʼal\nLaj David ut laj Goliat\nLi Jehobʼa kixye re laj Samuel: «Ayu saʼ rochoch laj Jese. Jun rehebʼ li ralal tkanaaq choʼq reqaj li awabʼej re Israel». Joʼkan naq, laj Samuel xkoho ut naq kiril li asbʼej, kixkʼoxla: «Chʼolchʼo naq li saaj aʼin aʼan li sikʼbʼil ru». Abʼan, li Jehobʼa kixye re laj Samuel naq maawaʼ aʼan ut kixye re: «Laaʼin nawil chi tzʼaqal chanruhebʼ li poyanam ut maawaʼ kaʼajwiʼ chanru nekeʼilok».\nLaj Jese kixkʼam chaq chiru laj Samuel waqibʼ chik rehebʼ li ralal. Abʼan, laj Samuel kixye: «Maajun rehebʼ aʼin kixsikʼ ru li Jehobʼa. Ma toj wank aawalal?». Laj Jese kixye: «Kaʼaj chik laj David, li kachʼin, li yook chi ilok karneer». Naq laj David kiʼok chaq, li Jehobʼa kixye re laj Samuel: «Aʼin tzʼaqal!». Tojaʼ naq, laj Samuel kixkʼe aseeyt saʼ xjolom laj David. Chi joʼkan kixyul re naq tkanaaq choʼq awabʼej re Israel.\nMoqon chik, ebʼ laj Israel yookebʼ saʼ pleet saʼ xbʼeenebʼ laj Filisteo ut saʼ xyanqebʼ wank jun laj puubʼ li jwal najt xteram Goliat naxkʼabʼaʼi. Wulaj wulaj, laj Goliat naxseʼe ebʼ laj Israel ut naxjap re chi kaw: «Taqlahomaq chaq junaq winq re naq tyaloq wikʼin. Wi tixqʼax wu, laaʼo tookanaaq choʼq eemoos. Wi tinqʼax ru, laaʼex texkanaaq choʼq qamoos».\nLaj David xkoho saʼ xnaʼajebʼ laj puubʼ re xkʼebʼal chaq xwa ebʼ li ras li wankebʼ choʼq aj puubʼ. Aran kirabʼi li yook xyeebʼal chi kaw laj Goliat, ut kixye laj David: «Laaʼin tinpleetiq rikʼin!». Li awabʼej Saul kixye re: «Abʼan saajat chiʼus». Laj David kixye re: «Li Jehobʼa ttenqʼanq we».\nTojaʼ naq, laj Saul kixtoʼoni re li xkʼanjelobʼaal, abʼan laj David kixye: «Inkʼaʼ tinruuq chi yalok rikʼin aʼin». Joʼkan naq, laj David kixchap li xʼoont malaj jun li kʼaam li nakʼanjelak re kutuk pek. Xkoho saʼ roqhaʼ, kixsikʼ oobʼ li pek yuluʼ ru ut kixkʼe saʼ xbʼools. Tojaʼ naq, kiʼaanilak chi xtawbʼal laj Goliat. Li nimla winq kixjap re: «At chʼinaʼal, jilon chaq ut taawil! Tatinkʼe choʼq xtzakahemq ebʼ li xul li nekeʼrupupik ut li wankebʼ saʼ kʼicheʼ». Laj David chi maakʼaʼ xxiw kixye re: «Laaʼat nakatchalk chi yalok rikʼin jun li jutzʼchʼiichʼ ut jun li jutzʼcheʼ, abʼan laaʼin tinyaloq saʼ xkʼabʼaʼ li Jehobʼa. Inkʼaʼ nakatpleetik saʼ qabʼeen, saʼ xbʼeen bʼan li Yos. Chixjunilebʼ arin teʼril naq li Jehobʼa jwal nim xwankil chiru jun li jutzʼchʼiichʼ malaj jun li jutzʼcheʼ. Aʼan tqʼaxtesinq eere saʼ quqʼ».\nChirix chik aʼan, laj David kixkʼe jun li pek chiru li xʼoont ut kixkut chi anchal xchʼool. Rikʼin li xtenqʼ li Jehobʼa, li pek xkoho saʼ junpaat ut kixtʼoj ribʼ saʼ xpeekem laj Goliat. Li nimla winq kitʼaneʼk chi kamenaq. Tojaʼ naq, ebʼ laj Filisteo keʼelelik re naq inkʼaʼ teʼkamsiiq. Ut laaʼat? Ma kʼojkʼo aachʼool rikʼin li Jehobʼa joʼ laj David?\n«Chiruhebʼ li poyanam inkʼaʼ naruhank aʼin, abʼan moko joʼkan ta chiru li Yos, xbʼaan naq chiru li Yos naruhank chixjunil» (Marcos 10:27).\nEbʼ li patzʼom: Ani kixsikʼ ru li Jehobʼa re naq tkanaaq choʼq awabʼej saʼ Israel? Chanru kiqʼaxok u laj David saʼ xbʼeen laj Goliat?


COLOSENSES 2 KEK - Nacuaj nak te̱nau nak junelic ninqˈue - Bible Gateway\nCOLOSENSES 2 Kekchi (KEK)\n2 Nacuaj nak te̱nau nak junelic ninqˈue inchˈo̱l chi tijoc che̱rix la̱ex joˈcan ajcuiˈ chirixeb laj pa̱banel li cuanqueb aran Laodicea. Nintijoc chirixeb chixjunileb laj pa̱banel, li ac nequeˈxnau cuu, joˈ ajcuiˈ li incˈaˈ nequeˈxnau cuu. 2 Ut nintzˈa̱ma ajcuiˈ chiru li Dios nak cauhak le̱ chˈo̱l saˈ le̱ pa̱ba̱l. Cherahak taxak e̱rib che̱ribil e̱rib re nak junajak e̱chˈo̱l. Lix naubal li naˈleb aˈin naxqˈue xcacuilal le̱ chˈo̱l. Chetauhak taxak ru chi tzˈakal li xya̱lal li mukmu nak quicuan chak. Li xya̱lal li mukmu nak quicuan chak, aˈan nak li Cristo cuan e̱riqˈuin. 3 Riqˈuin li Cristo naru nakatau li kanaˈleb xban nak caˈaj cuiˈ riqˈuin li Cristo cuan li tzˈakal ya̱l ut aˈan naxnau chixjunil. 4 Nintakla xyebal e̱re aˈin re nak incˈaˈ texbalakˈi̱k xbaneb li nequeˈtacchiˈin e̱re. Chanchan cha̱bil a̱tin nequeˈxye, abanan moco ya̱l ta li nequeˈxye. 5 Usta ma̱ anihin chak saˈ e̱ya̱nk, abanan junelic nequexincˈoxla. Nasahoˈ saˈ inchˈo̱l chirabinquil nak junaj le̱ chˈo̱l ut cuanquex saˈ ti̱quilal. Nasahoˈ ajcuiˈ saˈ inchˈo̱l chirabinquil nak anchal e̱chˈo̱l nak nequepa̱b li Cristo. 6 La̱ex xepa̱b li Cristo ut aˈan chic yal re saˈ e̱be̱n. Joˈcan nak junajakex taxak riqˈuin li Cristo, ut texcua̱nk joˈ naraj aˈan. 7 Chexpa̱ba̱nk chi anchal e̱chˈo̱l ut chetzolak e̱rib riqˈuin li Cristo. Cauhak e̱chˈo̱l chixpa̱banquil li cˈaˈru tzolbilex cuiˈ ut junelic chexbantioxi̱nk chiru li Dios.\nLi acˈ yuˈam saˈ xcˈabaˈ li Cristo\n8 Me̱qˈue e̱rib chi balakˈi̱c xbaneb li nequeˈxye nak cuan xnaˈlebeb. Ma̱cˈaˈ na‑oc cuiˈ li cˈaˈru nequeˈxye xban nak lix naˈlebeb moco riqˈuin li Cristo ta nachal. Aˈan yal xnaˈleb li ruchichˈochˈ ut yal xnaˈlebeb li kaxeˈ kato̱n. 9 Me̱qˈue e̱rib chi balakˈi̱c xbaneb aˈan. Nakanau nak chixjunil lix lokˈal li Dios ut lix cuanquil cuan riqˈuin li Cristo. Lix lokˈal ut lix cuanquilal quixcˈutbesi nak quicˈulun saˈ ruchichˈochˈ. 10 Kˈaxal nim xcuanquil li Cristo saˈ xbe̱neb li nequeˈtaklan ut kˈaxal nim ajcuiˈ xcuanquil saˈ xbe̱neb li musikˈej. Ut xban nak li Cristo cuan e̱riqˈuin, nim ajcuiˈ e̱cuanquil la̱ex ut tzˈakal re ru le̱ yuˈam xban nak qˈuebil e̱re xban li Cristo. 11 Xban nak xepa̱b li Jesucristo, junajex chic riqˈuin ut chanchan nak xecˈul li circuncisión, aban ma̱cuaˈ joˈ li circuncisión nequeˈxba̱nu laj judío. Li xecˈul la̱ex, aˈan nak li Jesucristo quirisi saˈ le̱ chˈo̱l lix rahinquil ru li ma̱usilal. 12 Nak xecˈul li cubi haˈ chanchan nak quexmukeˈ e̱rochben li Cristo ut quexcuacli cuiˈchic chi yoˈyo xban nak acˈ chic le̱ yuˈam nak xepa̱b li nimajcual Dios li quicuaclesin cuiˈchic re li Jesucristo chi yoˈyo saˈ xya̱nkeb li camenak. 13 Junxil camenakex nak quexcuan chak xban li ma̱c ut xban nak ma̱jiˈ isinbil saˈ le̱ chˈo̱l lix rahinquil ru li ma̱usilal. Aban anakcuan yoˈyo̱quex chic. Li Dios quicuaclesin cuiˈchic re li Jesucristo chi yoˈyo. Ut joˈcan ajcuiˈ la̱ex, yoˈyo̱quex chic xban nak acˈ chic le̱ yuˈam qˈuebil e̱re xban li Dios ut cuybil sachbil chixjunil le̱ ma̱c. 14 Cuan tojba ma̱c saˈ kabe̱n xban nak xkakˈet li chakˈrab tzˈi̱banbil chak najter. Abanan li Dios quixye nak tojbil chic rix chixjunil li kama̱c xban nak li Jesucristo quicam chiru li cruz saˈ kacˈabaˈ la̱o. 15 Nak quicam chiru li cruz li Jesucristo, li Dios quirisi xcuanquileb li nequeˈtaklan ut quirisi ajcuiˈ xcuanquileb li ma̱us aj musikˈej. Ut quixcˈut xxuta̱neb nak quinumta saˈ xbe̱neb. 16 Michˈinan e̱chˈo̱l cui ani nacuechˈin e̱re riqˈuin li cˈaˈru nequetzaca ut li cˈaˈru nequerucˈ. Chi moco ta̱chˈina̱nk e̱chˈo̱l cui ani nacuechˈin e̱re xban nak incˈaˈ nequeninkˈei lix ninkˈeheb. Cuan li nequeˈxninkˈei lix yoˈlajic li po ut li hiloba̱l cutan. 17 Chixjunil li cˈaˈru queˈxba̱nu, aˈan yal retalil li cˈaˈru ta̱cˈulma̱nk. Abanan, nak quicˈulun li Cristo, quitzˈakloc ru li cˈaˈru queˈxba̱nu eb aˈan. 18 Cuan li nequeˈxye nak cha̱bileb ut chanchan nak nequeˈxcubsi ribeb. Abanan moco ya̱l ta. Lix naˈlebeb moco qˈuebil ta xban li Dios. Li cˈaˈru nequeˈxba̱nu, aˈan yal cˈoxlanbil. Nequeˈxlokˈoni li ángel ut nequeˈxye cui incˈaˈ te̱ba̱nu joˈ nequeˈxba̱nu eb aˈan, incˈaˈ te̱cˈul li yechiˈinbil e̱re xban li Dios. Abanan me̱pa̱b li cˈaˈru nequeˈxye xban nak moco ya̱l ta. 19 Eb aˈan moco cuanqueb ta rubel xcuanquil li Cristo. Joˈcan nak nequeˈxba̱nu li bar cuan nequeˈraj eb aˈan. Abanan la̱o aj pa̱banel, junajo riqˈuin li Cristo ut cau kachˈo̱l riqˈuin xban nak aˈan najolomin ke. Ut aˈan ajcuiˈ natenkˈan ke chi qˈui̱c saˈ li kapa̱ba̱l joˈ naraj li Dios. 20 Chanchan nak quexcam e̱rochben li Cristo nak xexpa̱ban. Acˈ chic le̱ yuˈam ut li cˈaˈru tzolbilex cuiˈ chak junxil saˈ ruchichˈochˈ ma̱cˈaˈ chic xcuanquil saˈ e̱be̱n. ¿Cˈaˈut nak toj nequeqˈue e̱rib chi balakˈi̱c ut chixba̱nunquil le̱ najter naˈleb? 21 Cuan li nequeˈxye e̱re: ―Me̱chap aˈan chi moco te̱chˈeˈ ut me̱tzaca, xban nak ma̱c xba̱nunquil aˈan, chanqueb. ¿Cˈaˈut nak nequepa̱b li cˈaˈru nequeˈxye? 22 Chixjunil li cˈaˈak re ru aˈan nalaj na‑osoˈ. Eb li naˈleb aˈan yal cˈoxlanbil ut xnaˈlebeb li cui̱nk. 23 Chanchan cha̱bil naˈleb li nequeˈxye. Nequeˈxtacuasi rib nak nequeˈlokˈonin ut nequeˈxrahobtesi rib. Chanchan nak nequeˈxcubsi xcuanquileb chi ribileb rib. Aban aˈan incˈaˈ naxjal lix naˈleb xban nak moco nequeˈxcanab ta xrahinquil ru li ma̱usilal.


Saqaq Ru li Qachʼool ut li Qakʼaʼuxl | «Xrahom li Yos»\nCHAAWIL SAʼ Bashkir Q’eqchi’ acholi afrikáans albanés alemán amárico armenio asamés azerí azerí (alfabeto cirílico) bajo alemán bassa de camerún batak (toba) baulé becol bengalí birmano bislama boulou búlgaro catalán cebuano chavacano checo chino (tradicional) chino simplificado chitonga chitonga (zimbabwe) chitumbuka chiyao chokue chol chuabo chuvash cibemba cingalés citonga congo coreano criollo de las seychelles criollo haitiano criollo mauriciano criollo portugués croata dangme danés diula duala efik embunda endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano ga galés garífuna georgiano griego groenlandés guaraní gujarati guna hausa hebreo hiligaynon hindi hmong holandés húngaro iban ibanag ilocano indonesio inglés islandés japonés kabiye kannada kazajo kiluba kimbundu kiniaruanda kirguís kiribatiano kirundi kosreano krio kurdo kwangalí kwanyama lengua de señas argentina lengua de señas chilena lengua de señas colombiana lengua de señas ecuatoriana lengua de señas venezolana lengua de signos española lenguaje de señas americano lenguaje de señas australiano lenguaje de señas brasileño lenguaje de señas británico lenguaje de señas coreano lenguaje de señas finlandés lenguaje de señas japonés lenguaje de señas peruano lenguaje de señas polaco lenguaje de señas ruso lhukonzo lituano lomue luganda luo macedonio macua malayo malayálam malgache mam mambue-lungu mapudungún maratí mazateco de Huautla mixe mizo ngäbere (o guaymí) niueano noruego nyaneka náhuatl de guerrero náhuatl de la huasteca náhuatl del centro osético otomí del valle del Mezquital palauano pangasinán panjabí papiamento de curazao persa pidgin de las islas salomón polaco ponapés portugués portugués europeo purépecha quechua ancashino quechua ayacuchano quechua boliviano quechua cuzqueño quiché rotumano rumano runyankore ruso rutoro samoano sango sena sena serbio serbio (alfabeto latino) sesoto shona sranangtongo suajili suati sueco tahitiano tai tamil tayik tetum tigriña tivo tlapaneco tojolabal totonaco tseltal tsonga tsotsil tsuana turco turcomano tuvaluano twi tártaro ucraniano uhobo uigur (alfabeto cirílico) urdu uzbeko vendal vezo wayuunaiki wolaita xhosa xitshwa yoruba zandé zapoteco del istmo zapoteco re lachiguiri zulú árabe ñanya ñemba\nKʼaʼut Junelik Saqaq Ru li Qachʼool ut li Qakʼaʼuxl?\nJunelik «chaabʼilaq leekʼaʼuxl» ut leechʼool (1 PEDRO 3:16).\n1, 2. Chanru nokooxkol junaq li tzʼiʼ, ut kʼaʼut naqajuntaqʼeeta rikʼin li qachʼool ut li qakʼaʼuxl?\nQAYEHAQ naq jun li winq kamenaq chi wark saʼ rochoch naq naʼok chaq jun laj elqʼ. Ut naq li tzʼiʼ naʼok chi woobʼak, nawakliik chaq laj eechal ochoch ut maakʼaʼ naril ru; xbʼaan naq laj elqʼ ak xʼeelelik. Abʼan, kʼaru raj kikʼulmank wi li tzʼiʼ inkʼaʼ raj ajʼo ru malaj inkʼaʼ raj xwoobʼak? Maare laj elqʼ kiʼok raj saʼ li ochoch ut kixkamsi raj laj eechal kabʼl.\n2 Naabʼalebʼ li junkabʼal wankebʼ xtzʼiʼ. Wi li tzʼiʼ seebʼ xchʼool chi kʼaakʼalenk, naru naxkol laj eechal ochoch. Joʼ chanru nakolok li tzʼiʼ, li qakʼaʼuxl ut li qachʼool naru ajwiʼ nokooxkol (Santiago 1:17). Wi li Jehobʼa inkʼaʼ raj kixkʼe li qakʼaʼuxl ut li qachʼool, inkʼaʼ raj tqanaw kʼaru tento tqabʼaanu. Li qakʼaʼuxl ut li qachʼool aʼan jun rehebʼ li maatan li naxkʼe qe li Yos. Ut wi us tqoksi li maatan aʼin chaabʼilaq li qayuʼam ut maajunwa tqatzʼeqtaana li Yos. Joʼkan naq, tqatzol chanru nakʼanjelak li qachʼool ut li qakʼaʼuxl. Ut chirix chik aʼan tqatzol oxibʼ li naʼlebʼ: 1) Chanru tqanaw kʼaru li us ut li inkʼaʼ us? 2) Kʼaʼut toj naqakʼoxla chiʼus li naqabʼaanu chiruhebʼ li poyanam? 3) Kʼaru rusilal tqataw wi junelik saqaq ru qachʼool ut qakʼaʼuxl?\nCHANRU NAKʼANJELAK LI QACHʼOOL?\n3. Kʼaru tzʼaqal naraj xyeebʼal li aatin li kiʼoksimank saʼ Griego naq li Santil Hu naʼaatinak chirix li qachʼool ut li qakʼaʼuxl, ut chanru nokooxtenqʼa aʼin?\n3 Naq li Santil Hu naʼaatinak chirix li qachʼool ut li qakʼaʼuxl, naroksi saʼ Griego jun li aatin re xyeebʼal naq aʼan «xnawbʼal qibʼ chiʼus» malaj «xnawbʼal kʼaru tzʼaqal wank saʼ li qaanm». Li Jehobʼa kixbʼaanu naq kaʼajwiʼ ebʼ li poyanam teʼxnaw kʼaru wank saʼ xchʼoolebʼ. Saʼ xkʼabʼaʼ li maatan aʼin naru naqanaw chanru li qanaʼlebʼ ut nokooxtenqʼa ajwiʼ chi xkʼoxlankil ma us yooko xbʼaanunkil. Li qakʼaʼuxl ut li qachʼool chanchan aj raqol aatin. Abʼan, kʼaʼut naqaye aʼin? Xbʼaan naq naxye qe ma us malaj inkʼaʼ us li naqaj xbʼaanunkil ut nokooxtenqʼa chi rilbʼal kʼaru tento tqabʼaanu. Joʼkan naq wi us yooko xbʼaanunkil, naxsahobʼresi qachʼool ut wi inkʼaʼ us yooko xbʼaanunkil, trahoʼq saʼ qachʼool.\n4, 5. a) Chanru naqanaw naq laj Adan ut xʼEva nekeʼxnaw chaq kʼaru li us ut li inkʼaʼ us, ut kʼaru kikʼulmank naq keʼxqʼet ribʼ chiru li Yos? b) Anihebʼ keʼxkʼoxla chiʼus kʼaru teʼxbʼaanu?\n4 Naq li Yos kixyoobʼtesihebʼ laj Adan ut xʼEva, kixkʼe saʼ xchʼoolebʼ naq teʼxnaw kʼaru li us ut li inkʼaʼ us. Chanru naqanaw aʼin? Xbʼaan naq keʼxutaanak naq keʼmaakobʼk chiru li Yos ut keʼxkʼe reetal naq nimla maak li keʼxbʼaanu (Genesis 3:7, 8). Usta keʼxkʼe reetal aʼin, maakʼaʼ chik aj e naq keʼrahoʼk saʼ xchʼool. Naq keʼxqʼet ribʼ chiru li Yos, chʼolchʼo chiruhebʼ naq yookebʼ xtzʼeqtaanankil. Ut maakʼaʼ chik keʼruuk xbʼaanunkil!\n5 Usta chiqajunilo aj maak, naru naqabʼaanu li us. Kʼaʼut naqaye aʼin? Xbʼaan naq li Santil Hu naxkʼut naq wankebʼ li poyanam keʼxbʼaanu chaq li us, joʼ kixbʼaanu laj Job. Li winq aʼin kixye: «Inkʼaʼ tinkanabʼ xyeebʼal naq tiik linchʼool [...] maakʼaʼ li tinxutaanaq wiʼ» (Job 27:6). Laj Job junelik kixkʼe reetal kʼaru nareekʼa li xchʼool, joʼkan naq kixye naq maakʼaʼ nachʼiʼchʼiʼink re. Anaqwan qilaq kʼaru kireekʼa chaq laj David. Li Santil Hu naxye naq laj David «kirahoʼk xchʼool» naq inkʼaʼ kiroxloqʼi laj Saul, li sikʼbʼil ru xbʼaan li Jehobʼa (1 Samuel 24:5). Naq laj David kirahoʼk saʼ xchʼool saʼ xkʼabʼaʼ laj Saul aran kixtzol oxloqʼink u.\n6. Chanru naqanaw naq chiqajunilo kʼeebʼil saʼ li qachʼool xnawbʼal li us ut li inkʼaʼ us?\n6 Naqanaw naq moko kaʼaj tawiʼ li xtenamit li Jehobʼa kʼeebʼilebʼ saʼ xchʼool xnawbʼal kʼaru li us ut li inkʼaʼ us. Joʼkan naq li Apostol Pablo kixtzʼiibʼa saʼ li Santil Hu: «Li maawaʼebʼ aj Judiiy li maakʼaʼebʼ xChaqʼrabʼ nekeʼxbʼaanu li naxye li Chaqʼrabʼ xbʼaan naq nekeʼreekʼa saʼ xchʼoolebʼ, [...] us ta maakʼaʼebʼ xChaqʼrabʼ, xchaqʼrabʼebʼ ribʼ xjunesebʼ. Nekeʼxkʼut naq li kʼaru yeebʼil xbʼaan li Chaqʼrabʼ, aʼan tzʼiibʼanbʼil saʼ xchʼoolebʼ. Aʼ ajwiʼ li reekʼobʼaal xchʼoolebʼ joʼwiʼ li xkʼaʼuxebʼ nachʼolobʼank re: wan naq aʼan najitok rehebʼ, wan naq aʼan nakolok rehebʼ» (Romanos 2:14, 15). Wankebʼ li qas qiitzʼin nekeʼxbʼaanu li naxye li Santil Hu xbʼaan naq li xchʼool nataqlank rehebʼ; usta maakʼaʼ nekeʼxnaw chirix li xchaqʼrabʼ li Jehobʼa.\n7. Kʼaʼut wankebʼ inkʼaʼ nekeʼkʼanjelak chiʼus ebʼ li xchʼool ut xkʼaʼuxl?\n7 Abʼan, wankebʼ inkʼaʼ nekeʼkʼanjelak chiʼus ebʼ li xchʼool ut xkʼaʼuxl. Qajultikaq wiʼ chik li eetalil li xooʼaatinak wiʼ saʼ xtiklajik: wi li winq inkʼaʼ raj kiʼabʼink chiru li xtzʼiʼ kixkʼe raj ribʼ saʼ chʼaʼajkilal. Ut wi li tzʼiʼ inkʼaʼ raj xwoobʼak, maakʼaʼ raj kiʼok wiʼ. Joʼkan ajwiʼ naru naqakʼul wi naqakanabʼ naq t-oq saʼ li qachʼool ut saʼ li qakʼaʼuxl li yiibʼru aj naʼlebʼ, inkʼaʼ chik tixye qe kʼaru tento tqabʼaanu. Ut, kʼaru tqakʼul wi inkʼaʼ naqasikʼ qanaʼlebʼ saʼ li Santil Hu? Inkʼaʼ tqanaw kʼaru li us ut li inkʼaʼ us. Joʼkan ajwiʼ, re naq tkʼanjelaq chiʼus li qachʼool ut li qakʼaʼuxl aajel ru naq tooxtenqʼa li santil musiqʼej. Li Apostol Pablo kixye: «Naweekʼa saʼ linchʼool naq yaal li ninye ut li Santil Musiqʼej namusiqʼank we» (Romanos 9:1). Anaqwan qakʼoxlaq, kʼaru tento tqabʼaanu re naq li santil musiqʼej tixbʼeeresi li qachʼool ut li qakʼaʼuxl?\nCHANRU TQANAW KʼARU LI US UT LI INKʼAʼ US?\n8. a) Chanru naru tooxbʼalaqʼi li qaanm? Kʼaru tento tqakʼe xwankil naq naqaj xbʼaanunkil junaq li naʼlebʼ? b) Kʼaʼut moko tzʼaqal ta rikʼin reekʼankil naq us wank li qachʼool ut li qakʼaʼuxl? (Chaawil ajwiʼ li kokʼ tzʼiibʼ.)\n8 Kʼaru tento tqabʼaanu re naq li qachʼool ut li qakʼaʼuxl tixnaw kʼaru li us ut li inkʼaʼ us? Wankebʼ nekeʼxye naq ebʼ li raanm nataqlank rehebʼ, joʼkan naq nekeʼxye: «Xinbʼaanu li naraj li waanm». Abʼan, qajultikaq naq li qaanm naru tooxkʼe saʼ chʼaʼajkilal xbʼaan naq yalaq kʼaru naxrahi ru. Li Santil Hu naxye aʼin: «Qʼaxal aj bʼalaqʼ li xchʼool li poyanam, kʼajoʼ xyibʼal ru chiru chixjunil li kʼaʼaq re ru. Maajun natawok ru li naxkʼoxla» (Jeremias 17:9). Joʼ xqakʼe reetal inkʼaʼ tqabʼaanu li naraj li qaanm malaj li qachʼool; tento tqabʼaanu bʼan li naraj li Jehobʼa. *\n9. Kʼaru naraj xyeebʼal xuwankil li Yos ut chanru naxkʼam ribʼ aʼin rikʼin li qachʼool ut li qakʼaʼuxl?\n9 Wi li qachʼool ut li qakʼaʼuxl tzolbʼil chiʼus rikʼin li Santil Hu, tqabʼaanu li naraj li Yos. Laaʼo inkʼaʼ naqaj naq tchʼinaaq xchʼool li Jehobʼa. Joʼkan kixbʼaanu laj Nehemias, li awabʼej re li tenamit Jerusalen; usta wank chaq xwankil re xpatzʼbʼal ral li tumin re li tenamit, moko kixbʼaanu ta. Kʼaʼut inkʼaʼ kixbʼaanu? Li awabʼej kixye: «Xbʼaan naq ninxiwa ru li Yos» (Nehemias 5:15). Laj Nehemias inkʼaʼ kiraj xyoobʼankil xjosqʼil li Jehobʼa rikʼin xchʼichʼiʼinkil li tenamit. Joʼkan bʼiʼ, wi naqaxuwa ru li Yos tqasikʼ qanaʼlebʼ saʼ li Santil Hu re naq tqakʼoxla chiʼus kʼaru tento tqabʼaanu.\n10, 11. Kʼaru li naʼlebʼ li wank saʼ li Santil Hu nokooxtenqʼa chi xnawbʼal ma tqukʼ li haʼ li nakaltesink malaj inkʼaʼ, ut kʼaru tento tqabʼaanu re naq li Yos tooxtenqʼa chi xbʼaanunkil li naxye li Raatin?\n10 Aatinaqo chirix li ukʼak. Wi wanko saʼ jun li ninqʼe, us raj naq tqakʼoxla: «Tinʼukʼaq malaj inkʼaʼ tinʼukʼaq?». Re xnawbʼal kʼaru tqabʼaanu, tento tqatzol kʼaru tzʼaqal naxye li Raatin li Yos. Li Santil Hu moko naxye ta naq inkʼaʼ us rukʼbʼal bʼayaq li bʼiin, naxkʼe bʼan xloqʼal li Yos xbʼaan naq Aʼan kikʼehok chaq re (Salmo 104:14, 15). Li Santil Hu naxye naq li Yos xikʼ naril li numʼukʼak ut li ninqʼe bʼarwiʼ nekeʼxbʼaanu li maajoʼil naʼlebʼ (Lucas 21:34; Romanos 13:13). Joʼkan ajwiʼ nimla maak li kalaak ut chixjunil chik li tzʼaj aj naʼlebʼ joʼ li muxuk ibʼ (1 Corintios 6:9, 10). *\n11 Joʼ xqakʼe reetal li Santil Hu nokooxtzol re naq li qachʼool ut li qakʼaʼuxl tixnaw kʼaru li us ut li inkʼaʼ us. Joʼkan naq, wi tooʼeʼxbʼoq saʼ junaq li ninqʼe bʼarwiʼ maare teʼxnumsi li haʼ li nakaltesink, us raj naq tqakʼoxla: «Kʼaru tawiʼ teʼxbʼaanu saʼ li ninqʼe? Ma inkʼaʼ tawiʼ teʼxbʼaanu li tzʼaj aj naʼlebʼ? Ma ak yookin roybʼeeninkil xhoonalil joqʼe tinʼukʼaq? Ma tento tinʼukʼaq re naq sahaq saʼ linchʼool, malaj re naq tsachq saʼ inchʼool linchʼaʼajkilal? Ma chʼaʼaj chiwu xyeebʼal tzʼaqal xinʼukʼak?». Naq ak xaakʼoxla chiʼus li naxye li Santil Hu ut ebʼ li patzʼom aʼin, us raj naq tattijoq chiru li Jehobʼa re naq li xsantil musiqʼej ttenqʼanq aawe (chaawil Salmo 139:23, 24). Wi joʼkan tqabʼaanu, tqakʼutbʼesi naq naqaj naq li Jehobʼa tooxbʼeeres ut yooqo ajwiʼ xkʼutbʼal chiru li qachʼool ut li qakʼaʼuxl naq tento tqabʼaanu li naxye li Santil Hu. Abʼan, toj wank jun chik li naʼlebʼ tqatzol.\nKʼAʼUT TOJ NAQAKʼOXLA CHIʼUS LI NAQABʼAANU?\nLi Santil Hu tixtenqʼa li qachʼool chi xnawbʼal ma tooʼukʼaq malaj inkʼaʼ\n12, 13. Kʼaʼut moko juntaqʼeet ta ebʼ li xchʼool ut ebʼ li xkʼaʼuxl laj paabʼanel, ut anaqwan naq naqanaw aʼin kʼaru tento tqabʼaanu?\n12 Ma juntaqʼeetebʼ li xchʼool ut ebʼ li xkʼaʼuxl li wankebʼ saʼ li chʼuut? Inkʼaʼ moko chiqajunilo ta juntaqʼeet li qachʼool. Xbʼaan naq maare wanq junaq li hermaan inkʼaʼ twulaq chiru junaq li naʼlebʼ, abʼan chiru jalan chik moko yiibʼ ta ru li naʼlebʼ aʼin. Qajultikaq wiʼ chik li eetalil chirix li haʼ li nakaltesink. Wankebʼ li hermaan naq nekeʼhilank nekeʼxchʼutubʼ ribʼ rikʼin li rech aj paabʼanel ut nekeʼrukʼ bʼayaq li haʼ li nakaltesink, abʼanan wankebʼ maare inkʼaʼ teʼwulaq chiru naq teʼril aʼin. Kʼaʼut jalan jalanq ru li qakʼaʼuxl ut li qachʼool? Ut, kʼaʼut toj tqakʼoxla chiʼus li tqabʼaanu chiruhebʼ li qas qiitzʼin?\n13 Anaqwan qakʼoxlaq aʼin, ma juntaqʼeet li xyuʼamebʼ chixjunilebʼ li poyanam? Inkʼaʼ, xbʼaan naq wankebʼ laj paabʼanel keʼxbʼaanu chaq li tzʼaj aj naʼlebʼ naq toj maajiʼ nekeʼxnaw chaq ru li Yos ut maare kichʼaʼajkoʼk chiruhebʼ xtzʼeqtaanankil li yiibʼru aj naʼlebʼ aʼin (1 Reyes 8:38, 39). Qayehaq naq jun li qahermaan inkʼaʼ naxkʼul chiqu li haʼ li nakaltesink naq nokoorulaʼani. Abʼan, ma toopoʼq rikʼin malaj tqamin re naq tixkʼul? Tento naq inkʼaʼ toopoʼq rikʼin usta inkʼaʼ tixchʼolobʼ chiqu kʼaʼut naq inkʼaʼ naraj. Qajultikaq naq laaʼo naqarahebʼ li qahermaan joʼkan naq inkʼaʼ tqaminebʼ ru chi xbʼaanunkil li inkʼaʼ nekeʼraj.\n14, 15. Kʼaru li chʼaʼajkilal kiwank saʼ xkutankilebʼ li Apostol, ut kʼaru kixye laj Pablo naq us xbʼaanunkil?\n14 Joʼkan ajwiʼ kikʼulmank saʼ xkutankilebʼ li Apostol. Laj Pablo kixkʼe reetal naq moko junxikik ta xchʼoolebʼ li rech aj paabʼanel saʼebʼ li chʼuut. Joʼ keʼxkʼul chaq laj paabʼanel li inkʼaʼ keʼwulak chiru naq kikʼayiimank li tibʼ li kiyeechiʼimank chaq rehebʼ li pechʼbʼil yos (1 Corintios 10:25, 26). Abʼan, chiru laj Pablo maakʼaʼ xyiibʼal ru li naʼlebʼ aʼin, xbʼaan naq naxnaw naq ebʼ li pechʼbʼil yos maakʼaʼebʼ xwankil chi moko aʼanebʼ ta nekeʼkʼehok chaq re li tzakahemq, li Jehobʼa bʼan kixyoobʼtesihebʼ chaq ebʼ li xul aʼin. Li Apostol Pablo kixtaw ru naq moko chixjunilebʼ ta teʼwulaq chiru li xkʼaʼuxl, xbʼaan naq wankebʼ keʼxloqʼoni chaq ebʼ li pechʼbʼil yos naq toj maajiʼ nekeʼok chi paabʼank. Ebʼ laj paabʼanel aʼin inkʼaʼ sahebʼ saʼ xchʼool xbʼaan naq keʼxkʼoxla naq yookebʼ chaq xjunajinkil li xpaabʼal rikʼin li jalanil loqʼonink. Joʼkan naq, kʼaru tento xbʼaanunkil rikʼin li naʼlebʼ aʼin?\n15 Li Apostol Pablo kixye: «Laaʼo li kaw qachʼool saʼ li qapaabʼaal tento naq tqakuy li xchʼinal xpaabʼaalebʼ li toj qʼunebʼ xchʼool, ut miqasikʼ kaʼajwiʼ li kʼaru nawulak chiqu. [Xbʼaan naq li] Kriist [...] inkʼaʼ kixsikʼ li kʼaru kiwulak chiru» (Romanos 15:1, 3). Joʼkan naq, aajel ru tqakʼoxla chiʼus kʼaru tqabʼaanu re naq inkʼaʼ tchʼinaaq xchʼool ebʼ li qech aj paabʼanel. Saʼ jun kutan li Apostol Pablo kixye naq inkʼaʼ tixtzaka li tibʼ wi aʼan tchʼinanq re xchʼool li xtzolom li Jesus li kixkʼe wiʼ xyuʼam saʼ xkʼabʼaʼebʼ (chaawil 1 Corintios 8:13; 10:23, 24, 31-33).\n16. Kʼaʼut inkʼaʼ us naq tooʼaatinaq chirix xjolom junaq li qech aj paabʼanel usta inkʼaʼ naxkʼul qu li naxbʼaanu?\n16 Joʼkan bʼiʼ, wi junaq li qech aj paabʼanel tixbʼaanu junaq li naʼlebʼ ut inkʼaʼ naxkʼul qachʼool inkʼaʼ us naq tooʼaatinaq chirix xjolom. Xbʼaan naq moko chixjunilebʼ ta teʼwulaq chiru li kʼaru nawulak chiqu (chaawil Romanos 14:10). Li qachʼool ut li qakʼaʼuxl nakʼanjelak re xyeebʼal qe kʼaru li us ut inkʼaʼ us yooko xbʼaanunkil. Joʼkan naq li Jesus kixye naq tqakanabʼ «raqok aatin re naq inkʼaʼ taaraqmanq aatin» saʼ qabʼeen (Mateo 7:1). Ut laaʼo joʼ aj paabʼanel, inkʼaʼ us naq tooʼaatinaq chirix xjolom junaq li qech aj paabʼanel naq tqil chanru yook chi naʼlebʼak. Qajultikaq naq moko junxikik ta ru li qachʼool. Naqaj bʼan naq junelik tqara qibʼ ut toowanq saʼ junajil (Romanos 14:19).\nTQATAW RUSILAL WI JUNELIK SAQAQ RU LI QACHʼOOL\nWi saq ru li qachʼool tqataw qayuʼam, xsahil ut xtuqtuukilal qachʼool\n17. Kʼaru naxkʼul li xchʼool ut ebʼ li xkʼaʼuxl naabʼalebʼ li qas qiitzʼin?\n17 Li Apostol Pedro kixye rehebʼ laj paabʼanel: «Chaabʼilaq leekʼaʼuxl» (1 Pedro 3:16). Joʼkan naq aajel ru naq saqaq li qachʼool chiru li Yos, wankebʼ li poyanam moko us ta wankebʼ chiru li Jehobʼa. Joʼkan naq li Apostol Pablo kixye naq chanchan tawiʼ «kʼatbʼil rikʼin chʼiichʼ li xkʼaʼuxebʼ» (1 Timoteo 4:2, Wy). Naq nakʼeemank reetalil junaq li wakax, nakʼatmank li xtibʼel ut naq ak kʼatbʼil li xtibʼel maakʼaʼ chik nareekʼa. Joʼkan ajwiʼ nekeʼxkʼul li nekeʼxbʼaanu li maaʼusilal chanchan tawiʼ kamenaqebʼ li xchʼool. Xbʼaan naq chi moko nekeʼyotʼeʼk chi moko nekeʼxutaanak ta chik.\n18, 19. a) Chanru tooxtenqʼa li qachʼool naq yooqo reekʼankil naq yook qaqʼabʼankil? b) Kʼaru tento tqabʼaanu wi naqeekʼa naq li qachʼool inkʼaʼ naxkanabʼ qaqʼabʼankil usta ak xkuyeʼk qamaak?\n18 Naq yooko xbʼaanunkil junaq li naʼlebʼ ut inkʼaʼ chik saʼ naqeekʼa qibʼ, li qachʼool yook qaqʼabʼankil xbʼaan naq xoomaakobʼk chiru li Yos. Ut, wi naqayotʼ qachʼool ut naqajal qanaʼlebʼ naru nakuyeʼk qamaak usta nim ru li xqabʼaanu. Joʼ kixkʼul chaq laj David li awabʼej naq kimaakobʼk chaq. Laj David kikuyeʼk xmaak, xbʼaan naq kixtzʼeqtaana li maaʼusilal li kixbʼaanu, kixyotʼ xchʼool ut kixjal xnaʼlebʼ, ut kixye naq maajunwa chik tixqʼet xchaqʼrabʼ li Yos. Ut naq kiril li xchaabʼilal li Yos, kixye: «Qʼaxal chaabʼilat, at Qaawaʼ, ut aj kuyulat maak» (Salmo 51:3-21 [51:1-19, Wy]; 86:5). Abʼan, kʼaru tento tqabʼaanu wi toj naqeekʼa naq li qachʼool inkʼaʼ naxkanabʼ qaqʼabʼankil usta ak xqajal qanaʼlebʼ?\n19 Wi ak xkuyeʼk qamaak abʼan toj ra saʼ qachʼool, qajultikaq naq «li Jehobʼa chaabʼil ut jwal nokooxra joʼkan naq naxkuy qamaak». Maare ak xqakawresi xchʼool junaq li qamiiw rikʼin li aatin aʼin ut anaqwan qoqsihaq choʼq qe (chaawil 1 Juan 3:19, 20). Naq saqaq chik ru li qakʼaʼuxl chiru li Yos, tqataw xtuqtuukilal ut xsahil qachʼool. Naabʼalebʼ li keʼmaakobʼk chaq naq toj maajiʼ nekeʼok chi paabʼank rahebʼ chaq saʼ xchʼool, abʼan anaqwan sahebʼ chik saʼ xchʼool chi xloqʼoninkil li Jehobʼa (1 Corintios 6:11).\n20, 21. a) Chanru nokooxtenqʼa li tasal hu aʼin? b) Kʼaru naxkanabʼ li Jehobʼa naq tqabʼaanu ut chanru tqoksi li maatan aʼin?\n20 Li tasal hu aʼin tatxtenqʼa chi xtawbʼal xsahil aachʼool ut re naq junelik saqaq ru laakʼaʼuxl chiru li Yos, xbʼaan naq yook chi numtaak li maaʼusilal. Yaal naq chisaʼ moko wank ta xchaqʼrabʼil li junjunq chi naʼlebʼ li naqabʼaanu wulaj wulaj chi moko wank ta xchaqʼrabʼil re naq us wanq li qachʼool ut li qakʼaʼuxl chiru li Yos. Li tasal hu aʼin nokooxtenqʼa bʼan chi xtawbʼal ru li naxchʼolobʼ li Santil Hu re naq li qachʼool ut li qakʼaʼuxl tixnaw bʼar wank li us ut li inkʼaʼ us. Qajultikaq, najter kikʼeemank chaq xwankil li xchaqʼrabʼ laj Moises, ut saʼebʼ li qakutan «li xchaqʼrabʼ li Kriist» naxkʼe xwankil li qachʼool naq naqabʼeeres rikʼin li Santil Hu (Galatas 6:2). Usta yaal naq li Jehobʼa naxkanabʼ naq tqabʼaanu li naqaj abʼan inkʼaʼ tqabʼaanu «li maaʼusilal»; tento bʼan tqakʼutbʼesi naq naqara li Jehobʼa chi anchal qachʼool (1 Pedro 2:16).\n21 Naq xaatikibʼ tzolok chirix li Jehobʼa, xat-ok xtawbʼal li tzʼaqal bʼe. Re naq maajunwa taatzʼeqtaana xbʼe li Jehobʼa, tento naq taatzʼaama re li Yos naq tixkʼut chaawu chanru taayuʼami li naxye li Santil Hu. Chirix chik aʼan taakʼe aachʼool chi xyuʼaminkil. Ut wi joʼkan taabʼaanu tkʼayq laachʼool ut laakʼaʼuxl chi xtawbʼal «li us ut [...] li inkʼaʼ us» (Hebreos 5:14). Ut naq ak xatkʼaay xbʼaanunkil li naxye li Santil Hu, laachʼool ut laakʼaʼuxl tatxtenqʼa chi xbʼaanunkil li us. Joʼ chanru nokooxtenqʼa junaq li tzʼiʼ naq nawoobʼak, li qakʼaʼuxl ut li qachʼool naru tooxtenqʼa ajwiʼ chi xyeebʼal qe kʼaru li us ut li inkʼaʼ us, re naq tqasahobʼresi xchʼool li Qayuwaʼ li wank saʼ choxa. Ut chi joʼkan tatruuq chi wank junelik saʼ xrahom li Yos.\n^ párr. 8 Li Santil Hu naxchʼolobʼ naq moko tzʼaqal ta rikʼin reekʼankil naq us wank li qachʼool ut li qakʼaʼuxl. Joʼkan naq, li Apostol Pablo kixye: «Laaʼin naweekʼa naq maakʼaʼ inmaak, abʼanan moko naraj ta naxye naq tiik linchʼool. Laj raqol aatin saʼ inbʼeen aʼan li Qaawaʼ» (1 Corintios 4:4). Wankebʼ li poyanam nekeʼxrahobʼtesi li xtenamit li Yos, joʼ kixbʼaanu chaq laj Pablo naq toj maajiʼ naʼok chi paabʼank. Naq laj Pablo kixbʼaanu aʼin, kixkʼoxla naq yook xbʼaanunkil li Rajom li Yos. Joʼkan bʼiʼ, aajel ru naq tuqtuuq qachʼool chiru li Yos (Hechos 23:1; 2 Timoteo 1:3).\n^ párr. 10 Naabʼalebʼ laj bʼanonel nekeʼxye naq ebʼ li kʼaynaqebʼ chi ukʼak naru nekeʼxkanabʼ wi maajunwa chik teʼxyal li haʼ li nakaltesink.\nChanru tixtenqʼa li qachʼool ut li qakʼaʼuxl xnawbʼal naq li Jehobʼa naril chixjunil li naqabʼaanu? (Hebreos 4:13.)\nChanru kitenqʼaak laj Jose xbʼaan li xchʼool ut li xkʼaʼuxl naq kiʼaaleek xbʼaan jun li ixq? (Genesis 39:1, 2, 7-12.)\nKʼaʼut aajel ru naq saqaq ru li qachʼool re naq tooruuq chi wank chixkʼatq li Jehobʼa? (Hebreos 10:22.)\nKʼaʼut toj tqakʼoxla chiʼus li tqabʼaanu chiruhebʼ li maawaʼebʼ aj paabʼanel? (2 Corintios 4:1, 2.)


HEBREOS 1 KEK - Li Hu reheb laj Hebreo - Li Cˈajolbej - Bible Gateway\nHEBREOS 1 Kekchi (KEK)\nLi Hu reheb laj Hebreo\nLi Cˈajolbej naxcutanobresi chiku li xlokˈal li Acuabej Dios\n1 Najter kˈe cutan li Ka̱cuaˈ Dios qˈuila sut quixtaklaheb chak li profeta chixyebal li ra̱tin riqˈuineb li kaxeˈto̱nil yucuaˈ. Quixsiqˈui xya̱lal chanru nak tixchˈolob xya̱lal chiruheb. 2 Aban anakcuan ma̱cuaˈeb chic li profeta nequeˈyehoc re li ra̱tin li Dios. Aˈ chic li Dios Cˈajolbej. Saˈ xcˈabaˈ aˈan, li Dios quixyi̱b li ruchichˈochˈ ut chixjunil li cˈaˈak re ru cuan. Chixjunil li quixyi̱b quicana saˈ rukˈ li Dios Cˈajolbej. 3 Li Ralal li Dios, aˈan nacutanobresin re lix lokˈal li Acuabej Dios. Ut aˈan ajcuiˈ nacˈutuc chiku chanru lix naˈleb. Li Ralal li Dios, aˈan nacu̱tun re li ruchichˈochˈ riqˈuin lix cuanquilal li ra̱tin xban nak aˈan yal re saˈ xbe̱n li ruchichˈochˈ. Ut nak ac xmayeja rib re risinquil li kama̱c, li Ralal li Dios co̱ saˈ choxa ut quicˈojla saˈ xnim ukˈ li Dios Acuabej, li kˈaxal nim xcuanquil.\nLi Dios Cˈajolbej kˈaxal nim xcuanquil chiruheb li ángel\n4 Li cuanquil quiqˈueheˈ re kˈaxal nim cuiˈchic chiru xcuanquileb li ángel xban nak aˈan li Ralal li Dios. Lix cˈabaˈ quiqˈueheˈ xban li Acuabej Dios, aˈan kˈaxal lokˈ cuiˈchic chiru lix cˈabaˈeb li ángel. 5 Nakanau nak kˈaxal lokˈ xban nak li Dios ma̱ jun cua quixye re junak ángel:\nLa̱at li cualal; anakcuan xinqˈue a̱cuanquil.\nChi moco quixye ta chirix junak ángel:\nLa̱inak lix yucuaˈ ut aˈanak li cualal.\n6 Nak quixtakla chak li junaj chi Ralal saˈ ruchichˈochˈ, li Dios quixye:\nChilokˈoni̱k ru xbaneb chixjunileb li ángel.\n7 Quixye cuiˈchic li Dios chirixeb li ángel:\nXinyi̱beb lin ángel chanchaneb li ikˈ ut chanchaneb ajcuiˈ li rakˈ xam nak nequeˈcˈanjelac chicuu.\n8 Aban li Dios quixye re li Cˈajolbej:\nLa̱ nimajcual cuanquilal, at Dios, xakxo̱k chi junelic kˈe cutan. Junelic saˈ ti̱quilal nacattaklan.\n9 Li ti̱quilal nacuulac cha̱cuu ut li ma̱usilal xicˈ nacacuil. Joˈcan nak sicˈbil a̱cuu inban la̱in li nimajcual Dios. La̱in la̱ Dios. Kˈaxal numtajenak li sahil chˈo̱lej xinqˈue a̱cue la̱at chiru li xinqˈue reheb chixjunileb la̱ cuech aj cˈanjelil.\n10 Li Dios quixye cuiˈchic re li Cˈajolbej:\nLa̱at, at Ka̱cuaˈ, saˈ xticlajic cayi̱b li ruchichˈochˈ ut riqˈuin ajcuiˈ a̱cuukˈ cayi̱b li choxa.\n11 Eb aˈan teˈosokˈ aban la̱at cua̱nkat chi junelic. Chixjunil aˈan teˈkˈelokˈ joˈ li tˈicr.\n12 Junak tˈicr na‑osoˈ ut najalman. Joˈcan ajcuiˈ nak ta̱osokˈ li ruchichˈochˈ ut li choxa.\nAban la̱at incˈaˈ nacatjaleˈ. Cua̱nkat ban chi junelic kˈe cutan.\n13 Li Dios ma̱ jun cua quixye re junak ángel joˈ quixye re li Ralal:\nTatcˈojla̱k saˈ innim ukˈ toj retal tinqˈueheb rubel la̱ cuok li xicˈ nequeˈiloc a̱cue.\n14 Incˈaˈ quixye aˈan reheb li ángel xban nak li ángel yal musikˈejeb chi cˈanjelac chiru li Dios. Li Dios nataklan chak reheb chixtenkˈanquileb li teˈe̱chani̱nk re li colba‑ib.